KOMISIJAS ĪSTENOŠANAS REGULA (ES) 2020/1428

(2020. gada 12. oktobris),

ar ko nosaka pagaidu antidempinga maksājumu Ķīnas Tautas Republikas izcelsmes alumīnija štancējumu importam

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 7. pantu,

apspriedusies ar dalībvalstīm,

tā kā:

1. PROCEDŪRA

1.1. Procedūras sākšana

(1) Eiropas Komisija (“Komisija”), pamatojoties uz pamatregulas 5. pantu, 2020. gada 14. februārī sāka antidempinga izmeklēšanu attiecībā uz Ķīnas Tautas Republikas (“ĶTR” jeb “attiecīgā valsts”) izcelsmes alumīnija štancējumu importu Savienībā.

(2) Komisija sāka izmeklēšanu pēc sūdzības (“sūdzība”), ko 2020. gada 3. janvārī iesniedza asociācija European Aluminium (“sūdzības iesniedzējs”). Sūdzības iesniedzējs pārstāv vairāk nekā 25 % no alumīnija štancējumu kopējā ražošanas apjoma Savienībā. Sūdzībā bija ietverti pierādījumi par dempingu un no tā izrietošu būtisku kaitējumu.

(3) Pamatojoties uz to, Komisija uzskatīja, ka sūdzībā ir ietverti pietiekami daudzi pierādījumi, kas pamato procedūras sākšanu.

1.2. Reģistrācija

(4) Pamatojoties uz sūdzības iesniedzēja pieprasījumu, kas pamatots ar nepieciešamajiem pierādījumiem, Komisija ar Īstenošanas regulu (ES) 2020/1215 (2) noteica, ka attiecīgā ražojuma imports ir jāreģistrē saskaņā ar pamatregulas 14. panta 5. punktu.

1.3. Ieinteresētās personas

(5) Paziņojumā par procedūras sākšanu (3) Komisija aicināja ieinteresētās personas ar to sazināties, lai piedalītos izmeklēšanā. Turklāt Komisija par izmeklēšanas sākšanu atsevišķi informēja arī sūdzības iesniedzēju, zināmos Savienības ražotājus, alumīnija ražotāju asociācijas Savienības dalībvalstīs, zināmos ražotājus eksportētājus, ĶTR iestādes, zināmos importētājus, zināmos tirgotājus un lietotājus un aicināja tos piedalīties.

(6) Ieinteresētajām personām tika dota iespēja sniegt piezīmes par izmeklēšanas sākšanu un pieprasīt, lai tās uzklausa Komisija un/vai tirdzniecības procedūru uzklausīšanas amatpersona. Personām, kuras to lūdza, tika sniegta iespēja tikt uzklausītām.

1.4. Piezīmes par procedūras sākšanu

(7) Komisija par procedūras sākšanu saņēma piezīmes no diviem importētājiem (Airoldi un Kastens and Knauer). Komisija ņēma vērā visas piezīmes un tās ir izskatījusi turpmākajās iedaļās.

1.5. Atlase

(8) Paziņojumā par procedūras sākšanu Komisija norādīja, ka saskaņā ar pamatregulas 17. pantu tā varētu veikt ieinteresēto personu atlasi.

1.5.1. Savienības ražotāju atlase

(9) Paziņojumā par procedūras sākšanu Komisija norādīja, ka tā ir izveidojusi provizorisku Savienības ražotāju izlasi. Komisija veidoja šo izlasi, pamatojoties uz vislielāko pārstāvēto ražošanas un pārdošanas daudzumu Savienības tirgū, kādu ir iespējams izmeklēt atvēlētajā laikā. Šajā izlasē tika iekļauti četri ražošanas un pārdošanas apjoma ziņā lielākie Savienības ražotāji. Izlasē iekļautie ražotāji ražoja un pārdeva ļoti plašu ražojumu klāstu, ieskaitot četrus pamatražojuma veidus (stieņus, viengabala profilus, dobos profilus, caurules un caurulītes), un veidoja gandrīz 10 % no ražošanas un pārdošanas apjoma Savienības tirgū. Komisija aicināja ieinteresētās personas sniegt piezīmes par pagaidu izlasi.

(10) European Aluminium apgalvoja, ka tad, ja izlase tiek veidota no vislielākajiem ražotājiem, varētu nebūt iespējams noteikt visu kaitējuma apmēru. Šā apgalvojuma pamatā bija fakts, ka vislielāko ražošanas un pārdošanas apjomu pārstāvēja mazie ražotāji, un šie uzņēmumi nevarēja izmantot apjomradītus ietaupījumus kā vislielākie ražotāji. European Aluminium ierosināja izlasē iekļaut vēl divus uzņēmumus, kuri, kā tā arī apgalvoja, nodrošināja galalietotāju tirgu plašāku aptvērumu.

(11) Komisija šo apgalvojumu izvērtēja un nolēma saglabāt sākotnējo izlasi. Lai gan daži uzņēmumi, kas varēja izpildīt juridiskos kritērijus, lai tos uzskatītu par MVU, sniedza atlasei nepieciešamo informāciju, tie pārstāvēja tikai nelielu daļu no ražošanas un pārdošanas apjoma Savienībā. Mazie ražotāji, kurus bija minējusi European Aluminium, patiesībā bija pārāk lieli, lai tos kvalificētu par MVU. Tāpēc Komisijai nebija objektīva iemesla pārskatīt izlasi vai tajā iekļaut abus European Aluminium ierosinātos uzņēmumus.

(12) Komisija, pamatojoties uz lietas materiālos pieejamo informāciju, tādējādi uzskatīja, ka izlase ir Savienības ražošanas nozarei reprezentatīva.

1.5.2. Importētāju atlase

(13) Komisija, lai lemtu, vai ir vajadzīga atlase, un vajadzības gadījumā veidotu izlasi, aicināja nesaistītos importētājus sniegt informāciju, kas norādīta paziņojumā par procedūras sākšanu.

(14) Seši nesaistīti importētāji sniedza prasīto informāciju un piekrita, ka tos iekļauj izlasē. Saskaņā ar pamatregulas 17. panta 1. punktu Komisija izveidoja izlasi no diviem importētājiem, pamatojoties uz vislielāko reprezentatīvo Ķīnas Tautas Republikas izcelsmes izmeklējamo ražojumu pārdošanas apjomu izmeklēšanas periodā. Ievērojot pamatregulas 17. panta 2. punktu, par izlases veidošanu notika apspriešanās ar visiem zināmajiem attiecīgajiem importētājiem. Šajā jautājumā Komisija piezīmes nesaņēma.

(15) Importētājs (Airoldi Metalli S.p.A.) apgalvoja, ka izmeklēšanā nepiedalās lielie importētāji, sevišķi no Vācijas, kas nozīmējot, ka Komisijas veiktā tirgus analīze – gan par kaitējumu, gan par dempingu – neatspoguļo ražošanas nozares reālo ekonomisko stāvokli.

(16) Ar Eiropas Savienības Oficiālajā Vēstnesī publicēto paziņojumu par procedūras sākšanu visi importētāji tika informēti par izmeklēšanas sākšanu un tiem tika dota iespēja sadarboties un tikt iekļautiem izlasē. Lai gan importētāju sadarbības līmenis bija zems, bija sadarbība no Vācijas puses, ieskaitot vienu izlasē iekļauto importētāju.

(17) Pamatojoties uz lietas materiālos pieejamo informāciju par atlasi, Komisija tādējādi uzskatīja, ka izlase ir reprezentatīva.

1.5.3. Ķīnas ražotāju eksportētāju atlase

(18) Komisija, lai lemtu, vai ir vajadzīga atlase, un vajadzības gadījumā veidotu izlasi, Komisija aicināja visus Ķīnas ražotājus eksportētājus sniegt informāciju, kas norādīta paziņojumā par procedūras sākšanu. Komisija turklāt lūdza Ķīnas Tautas Republikas pārstāvniecību Eiropas Savienībā apzināt citus ražotājus eksportētājus, ja tādi ir, kuri varētu būt ieinteresēti piedalīties izmeklēšanā, un/vai ar tiem sazināties.

(19) Nospraustajā termiņā prasīto informāciju sniedza trīsdesmit septiņi ražotāji eksportētāji Ķīnā un piekrita iekļaušanai izlasē. Divi no minētajiem ražotājiem eksportētājiem sniedza prasīto informāciju pēc nospraustā termiņa. To atbildes tika ņemtas vērā, bet vēlāk netika iekļautas izlasē, jo eksporta apjoma ziņā tie nebija vieni no lielākajiem ražotājiem eksportētājiem. Saskaņā ar pamatregulas 17. panta 1. punktu Komisija, pamatojoties uz vislielāko reprezentatīvo eksporta apjomu uz Savienību, ko atvēlētajā laikā bija iespējams pienācīgi izmeklēt, izveidoja izlasi no trim tādu ražotāju eksportētāju grupām, kuri sadarbojās un kuri pārstāvēja 28,1 % no kopējā eksporta apjoma.

(20) Saskaņā ar pamatregulas 17. panta 2. punktu Komisija par izlases veidošanu apspriedās ar visiem zināmajiem alumīnija štancējumu ražotājiem eksportētājiem un Ķīnas iestādēm. Komisija par sākotnējo izlases veidošanu nesaņēma nekādas piezīmes.

1.6. Atsevišķa pārbaude

(21) Divdesmit divi Ķīnas ražotāji eksportētāji darīja zināmu savu nodomu pieprasīt atsevišķu pārbaudi saskaņā ar pamatregulas 17. panta 3. punktu. Tomēr tikai divi ražotāji eksportētāji nospraustajā termiņā iesniedza atbildes uz anketas jautājumiem. Šajā posmā laika trūkuma dēļ Komisija minētos pieprasījumus nav paguvusi izskatīt. Tāpēc Komisija lēmumu par to, vai piešķirt atsevišķu pārbaudi, pieņems izmeklēšanas galīgajā posmā.

1.7. Atbildes uz anketas jautājumiem

(22) Komisija lūdza turpmākajām ieinteresētajām personām sniegt atbildes uz anketas jautājumiem (4). Savienības ražotāji — Constellium Decin s.r.o., Decin, Čehija — Hydro Extrusion Hungary k.f.t, Székesfehérvár, Ungārija — Impol d.o.o., Slovenska Bistrica, Slovēnija — ST Extruded Products GmbH, Vogt, Vācija Eiropas ražotāju apvienība — European Aluminium, Brisele, Beļģija Nesaistītie importētāji — Airoldi Metalli S.p.A. — mejo Metall Josten GmbH & Co. Ražotāji eksportētāji — Liaoning Zhongwang grupa, kurā bija divi ražotāji eksportētāji: i) Liaoning Zhongwang Group Co., Ltd. un ii) Yingkou Zhongwang Aluminium Business Co., Ltd, — Haomei grupa, kurā bija divi ražotāji eksportētāji: i) Guangdong Haomei New Materials Co., Ltd. un ii) Guangdong King Metal Light Alloy Technology Co., Ltd, kā arī — Press Metal grupa, kurā bija divi ražotāji eksportētāji: i) Press Metal International Ltd.; un ii) Press Metal International Technology Ltd.

(23) Komisija saņēma atbildes uz anketas jautājumiem no četriem izlasē iekļautajiem Savienības ražotājiem, Savienības ražotāju apvienības, abiem izlasē iekļautajiem importētājiem, viena lietotāja (Alstom Holdings) un divām ražotāju eksportētāju grupām: Haomei grupas un Press Metal grupas.

(24) Liaoning Zhongwang grupa uz anketas jautājumiem neatbildēja. Ņemot vērā iepriekš izklāstīto, Komisija 2020. gada 1. aprīlī informēja Liaoning Zhongwang grupu par savu nodomu tai piemērot pamatregulas 18. panta noteikumu. Minētajā vēstulē Komisija aicināja Liaoning Zhongwang grupu ne vēlāk kā līdz 2020. gada 13. aprīlim iesniegt piezīmes par 18. panta piemērošanu. Liaoning Zhongwang grupa piezīmes nesniedza. Izlase tika samazināta līdz divām ražotāju eksportētāju grupām, kas pārstāv 20,9 % no kopējā eksporta apjoma.

1.8. Pārbaudes apmeklējumi

(25) Ņemot vērā Covid-19 uzliesmojumu un dažādu dalībvalstu, kā arī trešo valstu uzliktos pārvietošanās ierobežojumus, Komisija pagaidu posmā nevarēja veikt pārbaudes apmeklējumus saskaņā ar pamatregulas 16. pantu.

(26) Komisija attālināti veica salīdzinošu pārbaudi visai informācijai, ko tā uzskatīja par nepieciešamu provizorisku konstatējumu izdarīšanai. Komisija veica šādu uzņēmumu / personu attālinātas salīdzinošās pārbaudes (“ASP”). Eiropas ražotāju apvienība — European Aluminium, Brisele, Beļģija Savienības ražotāji — Constellium Decin s.r.o., Decin, Čehija — Hydro Extrusion Hungary k.f.t, Székesfehérvár, Ungārija — Impol d.o.o., Slovenska Bistrica, Slovēnija — ST Extruded Products GmbH, Vogt, Vācija Ķīnas ražotāji eksportētāji — Haomei grupa un — Press Metal grupa

1.9. Pieprasījums apturēt izmeklēšanu

(27) Airoldi pieprasīja Covid-19 uzliesmojuma dēļ apturēt izmeklēšanu, līdz situācija būs uzlabojusies, jo pārvietošanās ierobežojumi negatīvi ietekmē tā aizstāvības tiesības (tāpēc ka, piemēram, tas nevar piekļūt savai dokumentācijai vai rīkot uzklausīšanu ar Komisiju).

(28) Šo pieprasījumu nevarēja pieņemt. Proti, pamatregulā nav juridiska pamata, kas Komisijai ļautu apturēt izmeklēšanu. Faktiski Komisijai ir saistoši termiņi izmeklēšanas pabeigšanai. Līdz ar to Komisijai nav rīcības brīvības pieņemt šādu lēmumu. Atzīdama nopietnās grūtības, ar kādām saskaras konkrētie uzņēmumi, kuri sadarbojās, Komisija nāca klajā ar Paziņojumu par Covid-19 uzliesmojuma ietekmi, kurā iespēju robežās paredzēta lielāka elastība attiecībā uz termiņu pagarināšanu, ņemot vērā juridiskos ierobežojumus un vajadzību ievērot spēkā esošos termiņus. Turklāt, kā norādīts iepriekšējā punktā, Komisija attālināti pārbaudīja personu sniegto informāciju vai rīkoja videokonferences, lai pieņemamā veidā uzklausītu ieinteresētās personas. Visi minētie pasākumi nodrošināja, ka personas, arī Airoldi, varēja pilnībā īstenot savas aizstāvības tiesības un piedalīties izmeklēšanā.

1.10. Izmeklēšanas periods un attiecīgais periods

(29) Izmeklēšana par dempingu un kaitējumu aptvēra laikposmu no 2019. gada 1. janvāra līdz 2019. gada 31. decembrim (“izmeklēšanas periods” jeb “IP”). Kaitējuma novērtēšanai būtisko tendenču pārbaude aptvēra laikposmu no 2016. gada 1. janvāra līdz izmeklēšanas perioda beigām (“attiecīgais periods”).

1.11. Normālās vērtības noteikšanas procedūra saskaņā ar pamatregulas 2. panta 6.a punktu

(30) Ņemot vērā izmeklēšanas sākumā pieejamos pietiekamos pierādījumus par to, ka Ķīnā pastāv nozīmīgi kropļojumi pamatregulas 2. panta 6.a punkta b) apakšpunkta nozīmē, Komisija, ievērojot pamatregulas 2. panta 6.a punktu, atzina par pareizu sākt izmeklēšanu.

(31) Tādēļ, lai savāktu pamatregulas 2. panta 6.a punkta iespējamai piemērošanai nepieciešamos datus, Komisija paziņojumā par procedūras sākšanu aicināja visus Ķīnas ražotājus eksportētājus sniegt paziņojuma par procedūras sākšanu III pielikumā prasīto informāciju par alumīnija štancējumu ražošanā izmantotajiem izejresursiem. Trīsdesmit trīs Ķīnas ražotāji eksportētāji iesniedza attiecīgo informāciju.

(32) Lai iegūtu informāciju, ko Komisija uzskatīja par vajadzīgu izmeklēšanai attiecībā uz apgalvotajiem nozīmīgiem kropļojumiem pamatregulas 2. panta 6.a punkta b) apakšpunkta nozīmē, Komisija nosūtīja anketu arī Ķīnas Tautas Republikas valdībai (“ĶV”). Taču ĶV nesniedza atbildes uz minētās anketas jautājumiem. Tad Komisija informēja ĶV, ka tā izmantos pamatregulas 18. panta nozīmē pieejamos faktus, lai noteiktu, vai ĶTR pastāv nozīmīgi kropļojumi.

(33) Paziņojumā par procedūras sākšanu Komisija aicināja arī visas ieinteresētās personas 37 dienu laikā no dienas, kad paziņojums publicēts Eiropas Savienības Oficiālajā Vēstnesī, darīt zināmu savu viedokli, iesniegt informāciju un sniegt pierādījumus, kas to pamato, attiecībā uz pamatregulas 2. panta 6.a punkta piemērošanas atbilstību. Divi ražotāji eksportētāji sniedza piezīmes par to, ka pastāv nozīmīgi kropļojumi. Minētās piezīmes ir sīkāk analizētas 74.–89. apsvērumā.

(34) Paziņojumā par procedūras sākšanu Komisija arī precizēja, ka, ņemot vērā pieejamos pierādījumus, tai, iespējams, būs jāizvēlas atbilstoša reprezentatīvā valsts saskaņā ar pamatregulas 2. panta 6.a punkta a) apakšpunktu, lai noteiktu normālo vērtību, pamatojoties uz neizkropļotām cenām vai atsauces vērtībām.

(35) Komisija 2020. gada 16. martā publicēja pirmo paziņojumu par lietas materiāliem attiecībā uz normālās vērtības noteikšanas avotiem (“16. marta paziņojums”), kurā lūdza ieinteresēto personu viedokli par attiecīgiem avotiem, ko Komisija saskaņā ar pamatregulas 2. panta 6.a punkta e) apakšpunkta otro daļu varētu izmantot normālās vērtības noteikšanai. Minētajā paziņojumā Komisija norādīja visu to ražošanas faktoru sarakstu kā, piemēram, materiāli, enerģija un darbaspēks, kurus attiecīgā ražojuma ražošanai izmanto ražotāji eksportētāji. Turklāt tajā posmā, pamatojoties uz kritērijiem, pēc kuriem izvēlas neizkropļotas cenas vai atsauces vērtības, Komisija apzināja šādas iespējamās reprezentatīvās valstis: Brazīliju, Ekvadoru, Irānas Islāma Republiku, Kazahstānu, Kolumbiju, Krievijas Federāciju, Malaiziju, Maurīciju, Meksiku, Melnkalni, Serbiju, Šrilanku, Taizemi un Turciju.

(36) Komisija deva iespēju visām ieinteresētajām personām izteikt piezīmes. Komisija saņēma piezīmes no diviem Ķīnas ražotājiem eksportētājiem, no sūdzības iesniedzēja un importētāja. ĶV piezīmes nesniedza.

(37) Piezīmes, kas saņemtas par 2020. gada 16. marta paziņojumu, Komisija aplūkoja 2020. gada 25. jūnija otrajā paziņojumā attiecībā uz normālās vērtības noteikšanas avotiem (“2020. gada 25. jūnija paziņojums”). Komisija izveidoja arī provizorisku ražošanas faktoru sarakstu un secināja, ka šajā posmā visatbilstošākā reprezentatīvā valsts pamatregulas 2. panta 6.a punkta a) apakšpunkta pirmā ievilkuma nozīmē ir Turcija. Komisija aicināja ieinteresētās personas izteikt piezīmes un saņēma piezīmes no sūdzības iesniedzēja, ražotāju eksportētāju grupas un importētāja. Minētās piezīmes ir sīkāk analizētas 169.–173. apsvērumā.

2. ATTIECĪGAIS RAŽOJUMS UN LĪDZĪGAIS RAŽOJUMS

2.1. Attiecīgais ražojums

(38) Izmeklējamais ražojums ir stieņi, profili (arī dobie), caurules, caurulītes; nesalikti; arī sagatavoti izmantošanai konstrukcijās (piemēram, piegriezti noteiktā garumā, urbti, liekti, ieroboti, vītņoti); izgatavoti no alumīnija, no leģētā vai neleģētā, ar alumīnija saturu ne vairāk kā 99,3 %.

(39) Ķīnas izcelsmes izmeklējamo ražojumu pašlaik klasificē ar KN kodiem ex 7604 10 10, ex 7604 10 90, 7604 21 00, 7604 29 10, 7604 29 90, ex 7608 10 00, 7608 20 81, 7608 20 89 un ex 7610 90 90 (Taric kodiem 7604101011, 7604109011, 7604109025, 7604109080, 7608100011, 7608100080, 7610909010) (“attiecīgais ražojums”). KN un Taric kodi ir norādīti vienīgi informācijai un nav saistoši ražojuma klasifikācijai.

(40) Attiecīgais ražojums parasti tiek dēvēts par “alumīnija štancējumiem”, pamatojoties uz izplatītāko tā ražošanas procesu, pat ja to var izgatavot arī citos ražošanas procesos, piemēram, velmēšanā, kalšanā vai liešanā.

(41) Šī izmeklēšana neattiecas uz šādiem ražojumiem: 1) savienotiem (piemēram, ar metināšanu vai savienotājelementiem) ražojumu komponentiem; 2) metinātām caurulēm un caurulītēm; 3) ražojumiem iepakotā komplektā ar pabeigtu ražojumu salikšanai vajadzīgajām daļām, kas nav tālāk jāapdarina vai jāsaliek (“pabeigtu preču komplektiem”).

(42) Attiecīgajam ražojumam ir plašs pielietojums. Galvenie tiešie pielietojumi cita starpā ir šādi: 1) būves un būvkonstrukcijas: logi, durvis, margas, iekārtās ārējās sienas augstceltnēm, automaģistrāles un tiltu konstrukcijas, rāmju daļas, citas konstrukcijas; 2) transports: autobūves nozare (automobiļi, autobusi, kravas transportlīdzekļi, piekabes/furgoni/konteineri), smagā un vieglā dzelzceļa vagoni un citi kravu pārvadājumu transportlīdzekļi, izklaides transportlīdzekļi, gaisa kuģi, aviācija, jūras transports; 3) inženiertehniskie ražojumi: patēriņa preces un komerciāli ražojumi, piemēram, gaisa kondicionētāji, sadzīves tehnika, mēbeles, apgaismojums, sporta aprīkojums, ūdens motocikli; elektroģeneratori, radiatori, koaksiālie kabeļi, kopnes; iekārtas un aprīkojums, pārtikas vitrīnas, saldētavas, medicīnas aprīkojums, vitrīnu struktūras, laboratorijas aprīkojums un aparatūra.

2.2. Līdzīgais ražojums

(43) Izmeklēšana liecina, ka visiem turpmāk minētajiem ražojumiem ir vienas un tās pašas fizikālās un tehniskās pamatīpašības, kā arī vieni un tie paši pamatlietojumi: 1) attiecīgajam ražojumam; 2) ražojumam, ko ražo un pārdod attiecīgās valsts iekšzemes tirgū; kā arī 3) ražojumam, ko Savienības ražošanas nozare ražo un pārdod Savienībā.

(44) Tāpēc Komisija šajā posmā izlēma, ka minētie ražojumi ir līdzīgi ražojumi pamatregulas 1. panta 4. punkta nozīmē.

(45) Izmeklējamā ražojuma Savienības tirgus sastāv no stieņiem, caurulēm un viengabala un dobiem profiliem, kas ražoti no dažādiem alumīnija sakausējumiem. Minētajiem ražojumiem ir dažādi izmēri, un daži ražojumi ir apdarināti pēc vairākām metodēm, kā stiepšana, griezšana, liekšana utt. Visus minētos ražojumus pārdod dažādās lietotāju nozarēs. Lielākās lietotāju nozares ir būves un būvkonstrukcijas (ap 50 %), transports (ap 30 %), inženiertehniskās nozares (ap 12 %) un patēriņa preces (ap 8 %). Ražojumus pārdod vai nu tieši galalietotāju nozarēm, vai ar izplatītāju starpniecību.

(46) Importu no attiecīgās valsts veido arī tie paši ražojuma pamatveidi, un tika importēts līdzīgs alumīnija sakausējumu, izmēru un apdares veidu klāsts. Importēto ražojuma veidu un izlasē iekļauto Savienības ražotāju pārdoto ražojuma veidu cenas salīdzinājums parādīja, ka vairāk nekā 95 % no importētā ražojuma veidiem tieši sakrita ar Savienības ražošanas nozares pārdotajiem ražojuma veidiem. Tādējādi ir skaidrs, ka importētais pārdošanas apjoms spēcīgi konkurēja ar Savienības ražošanas nozares pārdošanas apjomu.

(47) Liela daļa no importētā ražojuma pārdošanas un Savienības ražošanas nozares pārdošanas notika pēc konkrētām klientu specifikācijām. Lai gan var uzskatīt, ka minētie ražojumi ir ražoti pēc pasūtījuma, tiem tomēr ir vienas un tās pašas fizikālās, tehniskās un ķīmiskās pamatīpašības, un pašreizējā izmeklēšanā tie būtu jāuzskata par vienu ražojumu.

2.3. Apgalvojumi par ražojuma tvērumu

2.3.1. Apgalvojumi, ka ražojuma tvēruma definīcija nav pietiekami skaidra

(48) Konkrētas ieinteresētās personas apgalvoja, ka izmeklējamais ražojums nebija skaidri definēts paziņojumā par procedūras sākšanu. Tika izvirzīti šādi apgalvojumi: 1) izmeklējamā ražojuma definīcija nebija jābalsta uz ražošanas metodēm; 2) ražojuma definīcijas apgalvotā paplašināšana ar frāzi “izgatavoti no alumīnija” nebija atbilstīga; 3) tika apstrīdēta frāze – KN kodi “norādīti vienīgi informācijai”.

(49) Izmeklējamais ražojums tika definēts, pamatojoties uz fizikālajām, tehniskajām un ķīmiskajām īpašībām. Definīcijā skaidri teikts, ka izmeklēšanas tvērums attiecas uz visiem stieņiem, profiliem, caurulēm un caurulītēm ar alumīnija saturu ne vairāk kā 99,3 %.

(50) Komisija apstiprināja, ka pretēji konkrētu ieinteresēto personu izpratnei, izmeklējamā ražojuma definīcija nebija balstīta uz ražošanas metodēm. Lai gan ekstrūzija tik tiešām ir visizplatītākā ražošanas metode, tiek aptverti tie ražojumi, kuri neatkarīgi no ražošanas metodes atbilst ražojuma definīcijas fizikālajām, tehniskajām un ķīmiskajām īpašībām.

(51) Apgalvojums par ražojuma definīcijas paplašināšanu ar frāzi “izgatavoti no alumīnija” skaidrojams ar to, ka nav lasīta visa ražojuma definīcija. Proti, attiecīgo frāzi lasa: “izgatavoti no alumīnija, no leģētā vai neleģētā”. Vienkārši tiek precizēts nosacījums “ar alumīnija saturu ne vairāk kā 99,3 %”, kas nosaka, ka tiek aptverti ražojumi gan no neleģētā alumīnija, gan no alumīnija sakausējumiem, ja tie ir ar alumīnija saturu ne vairāk kā 99,3 %.

(52) Attiecībā uz faktu, ka paziņojumā par procedūras sākšanu KN kodi ir norādīti “vienīgi informācijai”, ieinteresētā persona apgalvoja, ka tad, ja tik neprecīza definīcija tiktu iekļauta tādas regulas pagaidu vai galīgajā versijā, ar ko tiek noteikti maksājumi, tiktu pārkāpti ES tiesību aktu vispārīgie principi. Šī persona uzskatīja, ka KN kodu interpretācija nav saistoša un ka šāda vispārīga atsauce apdraudētu juridisko noteiktību attiecībā uz ražojuma tvērumu. Šajā sakarā Komisija norādīja, ka paziņojumā par procedūras sākšanu atsauce “vienīgi informācijai” tika iekļauta, lai nodrošinātu, ka izmeklējamais ražojums tiek definēts saskaņā ar paziņojumā par procedūras sākšanu, nevis KN kodos ietverto ražojuma definīciju. Ievērojot pamatregulas 14. panta 6. punktu, pašreizējās izmeklēšanas sākumā Komisija izveidoja vairākus Taric kodus, ja norādītajiem KN kodiem bija plašāks tvērums nekā attiecīgajam ražojumam. Ar šiem Taric kodiem, kas sniegti 39. apsvērumā, šīs pagaidu regulas rezolutīvajā daļā tiek identificēts attiecīgais ražojums.

2.3.2. Pieprasījumi par ražojumu izslēgšanu

(53) Importētājs Airoldi apgalvoja, ka alumīnija štancējumi, kas izgatavoti no cietajiem sakausējumiem, galvenokārt nestandarta cietajiem sakausējumiem, no ražojuma tvēruma būtu jāizslēdz, jo ES ražošana nespēja apmierināt faktisko ES pieprasījumu pēc šādiem ražojumiem.

(54) Šajā sakarā izmeklēšana parādīja, ka no cietajiem sakausējumiem izgatavotajiem alumīnija štancējumiem ir tādas pašas fizikālās, tehniskās un ķīmiskās īpašības kā citiem ražojumiem, uz kuriem attiecas attiecīgā ražojuma definīcija. Airoldi nesniedza pierādījumus par šā ražojuma veida piegāžu nepietiekamību. Patiesībā Komisija konstatēja, ka Savienības ražošanas nozare, ieskaitot divus no izlasē iekļautajiem ražotājiem, attiecīgajā periodā veica ievērojamus ieguldījumus cieto sakausējumu štancēs un tādēļ spēj piegādāt plašu alumīnija štancējumu klāstu, ieskaitot cietos sakausējumus.

(55) Ražotājs eksportētājs Fuyao Glass apgalvoja, ka izmeklēšana būtu jāveic galvenokārt par tādiem alumīnija štancējumiem, kurus izmanto būvēs un būvkonstrukcijās vai “izmantošanai konstrukcijās”, un no izmeklēšanas būtu jāizslēdz Fuyao Glass ražotie un eksportētie ražojumi, kā piederumi automobiļiem.

(56) Fuyao Glass apgalvoja arī, ka tā alumīnija štancējumi dekoratīvam lietojumam automobiļos no izmeklēšanas tvēruma būtu jāizslēdz, ņemot vērā, ka ļoti atšķirīga tiešā pielietojuma ražojumiem ir atšķirīgas fizikālās, tehniskās un ķīmiskās īpašības, ražošanas process, kvalitāte, izplatīšanas kanāli, patērētāju uztvere, tie nav aizstājami un tiem ir atšķirīgas ražošanas izmaksas un cenas noteikšana.

(57) Lai apgalvojumu pamatotu, Fuyao Glass norādīja uz vairākām tehniskām atšķirībām starp ražojumiem, kurus tas ražo un eksportē, un ražojumiem, kurus izmanto būvēs un būvkonstrukcijās, piemēram, uz izmantotajiem alumīnija sakausējuma veidiem, konkrētiem specifiskiem ražošanas posmiem, identifikācijas kodiem, novecošanu, vizuālo pārbaudi un iepakojumu. Turklāt Fuyao Glass apgalvoja, ka homogenitāte vai līdzība ir apsvērums, kas būtu ņemams vērā ražojuma definīcijā.

(58) Šajā sakarā Komisija norādīja, ka Fuyao Glass nepaskaidroja, kāpēc izmeklēšanā būtu jāaplūko tikai tādi alumīnija štancējumi, ko izmanto būvēs un būvkonstrukcijās vai kas paredzēti “izmantošanai konstrukcijās”, bet ne citās nozarēs izmantoti alumīnija štancējumi. Alumīnija štancējumus izmanto daudzās nozarēs, ieskaitot autobūves nozari, un tiem visiem ir vienas un tās pašas fizikālās, tehniskās un ķīmiskās īpašības. Lai gan dažādie alumīnija štancējumi formas un īpašību ziņā patiešām atšķiras, ir svarīgi norādīt, ka minētajiem izstrādājumiem ir vienas un tās pašas fizikālās, tehniskās un ķīmiskās īpašības tādā ziņā, ka tie ir izgatavoti no alumīnija un tos izmanto par izejmateriālu (t. i., starpproduktiem) lejupējo ražojumu ražošanā. Tādējādi daudzējādie veidi patiešām pieder pie attiecīgā ražojuma, kā tas aprakstīts ražojuma definīcijā.

(59) Konkrēti ražotāji eksportētāji (Jilin Qixing un Shandong Nollvetec Lightweight Equipment), lietotājs Alstom un tā apvienība UNIFE apgalvoja, ka no izmeklēšanas būtu jāizslēdz dzelzceļa transporta nozarei paredzēti alumīnija štancējumi. Šeit galvenie apsvērumi bija tādi, ka salīdzinājumā ar Savienības ražošanas nozari šīs nozares patērētāju joma ir neliela, lietotāji tiktu nesamērīgi ietekmēti un imports no Ķīnas ir pielāgots risinājums. Tika apgalvots arī, ka štancējumiem šajā nozarē piemēro atšķirīgus standartus un tehniskos parametrus, kas tos atšķir no citām nozarēm.

(60) Savienības ražošanas nozare apstrīdēja izslēgšanas pieprasījumu, pamatojoties uz to, ka Savienības ražošanas nozarei ir jauda, lai saražotu ražojumus dzelzceļa transporta nozarei. Turklāt Savienības ražošanas nozare norādīja, ka izmeklējamā ražojuma definīcija ir plaša un ietver šīs nozares fizikālās, ķīmiskās un tehniskās īpašības.

(61) Komisija šo izslēgšanas pieprasījumu noraidīja, tāpēc ka netika iesniegti pārliecinoši pierādījumi, kas parādītu, ka dzelzceļa transporta nozarei paredzētajiem alumīnija štancējumiem ir atšķirīgas fizikālās, tehniskās un ķīmiskās pamatīpašības. Patiesībā visām lietotāju nozarēm un daudziem individuālajiem lietotājiem ir īpaši standarti un tehniskās prasības, un tas nozīmē, ka dzelzceļa transporta nozare ir tikai vēl viena lietotāju nozare, nevis nozare, kuru būtu pamatoti izslēgt no pasākumiem. Tāpat nevarēja pieņemt citus pieprasījumus, kas bija pamatoti ar īpašiem tehniskiem standartiem, kuriem atbilst importētie ražojumi, vai konkrētiem galalietojumiem, tāpēc ka atbilstība konkrētam standartam pati par sevi nav iemesls izslēgšanai no ražojuma definīcijas, ja ražojums atbilst relevantajai definīcijai. Darījumdarbībā ar alumīnija štancējumiem, kur aizvien lielāka uzmanība tiek pievērsta ražojumiem pēc pasūtījuma, noteikti būs specifiskas prasības un standarti; tomēr tas nenozīmē, ka tiem ir atšķirīgas fizikālās, tehniskās un ķīmiskās pamatīpašības.

(62) Bez tam vairāki Savienības ražotāji var apgādāt šo nozari, izpildot lielāko daļu no tās prasībām. Par to varēja pārliecināties, piemēram, attiecībā uz lieliem alumīnija štancējumiem dzelzceļa vagoniem, kad dzelzceļa transporta nozare apliecināja, ka trīs ražotāji Ķīnā un viens ražotājs Savienībā var apmierināt tās piegādes vajadzības.

(63) Pamatojoties uz iepriekš minēto, Komisija secina, ka dzelzceļa nozari (vai tās daļu) no izmeklēšanas ražojuma tvēruma izslēgt nav pamata.

(64) Vairākas citas ieinteresētās personas sniedza piezīmes par to ražotajiem vai importētajiem ražojumiem, lūdzot paskaidrot, vai tie ir iekļauti ražojuma tvērumā. Lai gan Savienības ražošanas nozare ir sniegusi piezīmes par šādiem pieprasījumiem paziņojumā, kas pievienots lietas materiāliem, kuri pieejami ieinteresētajām personām, Komisija norāda, ka šādi lēmumi importēšanas brīdī tomēr ir valsts muitas dienestu kompetencē. Šim jautājumam, proti, iespējamam alternatīvam attiecīgā ražojuma aprakstam, tiks pievērsta īpaša uzmanība.

3. DEMPINGS

3.1. Pamatregulas 18. panta piemērošana

(65) Kā norādīts 24. apsvērumā iepriekš tekstā, Liaoning Zhongwang grupa izmeklēšanā nesadarbojās. Tā nesniedza arī nekādas piezīmes par vēstuli, kurā tā tika informēta, ka Komisija plāno piemērot pamatregulas 18. pantu.

(66) Kā norādīts 32. apsvērumā iepriekš tekstā, izmeklēšana tika sākta, pamatojoties uz pamatregulas 2. panta 6.a punkta a) apakšpunktu. Izmeklēšanas sākumā Komisija nosūtīja ĶV divas anketas par kropļojumu pastāvēšanu (5). Tomēr ĶV neatbildēja. Komisija 2020. gada 25. marta verbālnotā informēja ĶV, ka Komisija plāno šajā sakarā piemērot pamatregulas 18. pantu, un aicināja ĶV sniegt piezīmes par 18. panta piemērošanu. ĶV nesniedza piezīmes.

3.2. Normālā vērtība

(67) Pamatregulas 2. panta 1. punktā noteikts: “Normālo vērtību parasti nosaka, pamatojoties uz cenām, kādas eksportētājvalstī ir maksājuši vai maksās neatkarīgie klienti.”

(68) Tomēr pamatregulas 2. panta 6.a punkta a) apakšpunktā noteikts, ka gadījumos, ja ir konstatēts, ka nav atbilstoši izmantot iekšzemes cenas un izmaksas eksportētājvalstī, ņemot vērā, ka minētajā valstī pastāv nozīmīgi kropļojumi b) apakšpunkta nozīmē, normālo vērtību nosaka, pamatojoties tikai un vienīgi uz ražošanas un pārdošanas izmaksām, kas atspoguļo neizkropļotas cenas vai atsauces vērtības, un tā ietver neizkropļotas un samērīgas administratīvās, pārdošanas un vispārējās izmaksas un peļņu.

(69) Kā sīkāk paskaidrots turpmāk, Komisija šajā izmeklēšanā secināja, ka, pamatojoties uz pieejamiem pierādījumiem un ņemot vērā ĶV nesadarbošanos, ir atbilstīgi piemērot pamatregulas 2. panta 6.a punktu.

3.2.1. Nozīmīgu kropļojumu pastāvēšana

3.2.1.1. Ievads

(70) Pamatregulas 2. panta 6.a punkta b) apakšpunktā ir noteikts: “nozīmīgi kropļojumi ir kropļojumi, kas rodas, ja paziņotās cenas vai izmaksas, arī izejvielu un enerģijas izmaksas, nav noteiktas brīvā tirgus spēku ietekmē, jo tās ietekmē būtiska valdības iejaukšanās. Novērtējot to, vai pastāv nozīmīgi kropļojumi, ņem vērā, inter alia, iespējamo ietekmi, kas var būt vienam vai vairākiem no turpmāk minētajiem faktoriem: — attiecīgajā tirgū lielā mērā darbojas uzņēmumi, kuri pieder eksportētājvalsts iestādēm vai kuru darbību tās kontrolē, stratēģiski uzrauga vai sniedz tiem norādes, — valsts ir pārstāvēta uzņēmumos un tādējādi var iejaukties jautājumos par cenām vai izmaksām, — diskriminējoša valsts politika vai pasākumi, kuros priekšroka tiek dota iekšzemes piegādātājiem vai kuri kaut kā citādi ietekmē brīvā tirgus spēkus, — bankrota tiesību, uzņēmējdarbības tiesību vai īpašuma tiesību trūkums, diskriminējoša piemērošana vai neatbilstīga izpilde, — izkropļotas algu izmaksas, — piekļuve finansējumam, ko piešķir iestādes, kuras īsteno valsts politikas mērķus vai kuru darbība citādi ir atkarīga no valsts.”

(71) Saskaņā ar pamatregulas 2. panta 6.a punkta b) apakšpunktu novērtējot, vai pastāv nozīmīgi kropļojumi 2. panta 6.a punkta a) apakšpunkta nozīmē, ņem vērā arī iepriekšējā punktā sniegto faktoru neizsmeļošu sarakstu. Saskaņā ar pamatregulas 2. panta 6.a punkta b) apakšpunktu novērtējot, vai pastāv nozīmīgi kropļojumi, ņem vērā viena vai vairāku minēto faktoru potenciālo ietekmi uz attiecīgā ražojuma cenām un izmaksām eksportētājvalstī. Faktiski, tā kā šis saraksts nav kumulatīvs, tad nozīmīgu kropļojumu konstatācijai nav jāņem vērā visi faktori. Turklāt, lai pierādītu, ka pastāv viens vai vairāki no sarakstā iekļautajiem faktoriem, var izmantot vienus un tos pašus faktiskos apstākļus. Tomēr ikviens secinājums par nozīmīgiem kropļojumiem 2. panta 6.a punkta a) apakšpunkta nozīmē ir jāizdara, pamatojoties uz visiem pieejamajiem pierādījumiem. Kopumā novērtējot, vai pastāv nozīmīgi kropļojumi, var ņemt vērā arī vispārējo kontekstu un situāciju eksportētājvalstī, īpaši tad, ja eksportētājvalsts ekonomikas un pārvaldes struktūras pamatelementi paredz, ka valdībai ievērojamas pilnvaras iejaukties ekonomikā tādā veidā, ka cenas un izmaksas netiek noteiktas brīvā tirgus spēku veidošanās ietekmē.

(72) Pamatregulas 2. panta 6.a punkta c) apakšpunktā ir noteikts: “[j]a Komisijai ir pamatotas norādes par to, ka konkrētā valstī vai minētās valsts konkrētā nozarē, iespējams, pastāv nozīmīgi kropļojumi, kas minēti b) apakšpunktā, un attiecīgā gadījumā – šīs regulas efektīvas piemērošanas nolūkā Komisija izstrādā, publisko un regulāri atjaunina ziņojumu par b) apakšpunktā minētajiem tirgus apstākļiem minētajā valstī vai nozarē.”

(73) Saskaņā ar šo noteikumu Komisija sagatavoja valsts ziņojumu par Ķīnu (turpmāk “Ziņojums”) (6), kurā parādīts, ka daudzos ekonomikas līmeņos notiek būtiska valdības iejaukšanās, ieskaitot konkrētus daudzu būtisku ražošanas faktoru kropļojumus (piemēram, saistītus ar zemi, enerģiju, kapitālu, izejvielām un darbaspēku), kā arī konkrētās nozarēs (piemēram, tērauda un ķīmisko vielu nozarē). Izmeklēšanas sākumposmā ziņojums tika iekļauts izmeklēšanas materiālos. Sūdzībā bija ietverti arī daži relevanti pierādījumi, kuri papildināja Ziņojumu. Sākot izmeklēšanu, ieinteresētās personas tika aicinātas atspēkot šīs izmeklēšanas materiālos ietvertos pierādījumus, sniegt piezīmes par tiem vai papildināt tos.

(74) Sūdzībā bija informācija par papildu pētījumiem un ziņojumiem, kuros analizēts alumīnija nozares stāvoklis Ķīnā. Pirmais avots – Eiropas Savienības Tirdzniecības palātas ziņojums par jaudas pārpalikumu Ķīnā (“ES Tirdzniecības palātas ziņojums”) – tika izmantots, lai parādītu, ka Ķīnā pastāv liekā ražošanas jauda. Otrs avots bija sūdzības iesniedzēja norādītais ESAO dokuments Measuring distortions in international markets – The aluminium value chain (“ESAO pētījums”) (7), kurā rūpīgi analizēts jautājums par alumīnija nozares uzņēmumiem piešķirtajām finanšu subsīdijām, kā arī fakts, ka eksporta nodokļi par primāro alumīniju un nepilnīgas PVN atlaides par konkrētu alumīnija ražojumu eksportu bremzē primārā alumīnija eksportu un stimulē alumīnija pusfabrikātu un izstrādājumu, ieskaitot alumīnija štancējumu, ražošanu un eksportu. Noslēgumā sūdzības iesniedzējs uzsvēra, ka nesenajā antidempinga maksājumu termiņbeigu pārskatīšanā attiecībā uz Ķīnas izcelsmes alumīnija folijas ruļļiem (8) Komisija bija apstiprinājusi nozīmīgu kropļojumu pastāvēšanu, un šim konstatējumam bija sistēmisks raksturs, un tas neaprobežojās tikai ar attiecīgo ražojumu minētajā konkrētajā izmeklēšanā, tāpēc nav iemesla atkāpties no šīs metodikas.

(75) Kā norādīts 66. apsvērumā, izmeklēšanas sākumposmā ĶV nesniedza ne piezīmes, ne pierādījumus, kas atbalstītu vai atspēkotu pierādījumus, kuri iekļauti lietas materiālos, ieskaitot Ziņojumu un sūdzības iesniedzēja sniegtos papildu pierādījumus, par nozīmīgu kropļojumu pastāvēšanu un/vai par to, vai konkrētajā lietā ir pareizi piemērot pamatregulas 2. panta 6.a punktu.

(76) Piezīmes šajā sakarā tika iesniegtas procedūras sākumposmā divu ražotāju eksportētāju vārdā: GuangDong HaoMei New Materials Co., Ltd un GuangDong King Metal Light Alloy Technology Co., Ltd (Haomei un King Metal). Minētās ieinteresētās personas vispirms apgalvoja, ka to saņemtās subsīdijas bija minimālas un piešķirtas tehnoloģiju un IT jauninājumiem. Ražotāji eksportētāji turklāt apgalvoja, ka to saņemtais atbalsts esot salīdzināms ar atbalstu, ko Eiropas Savienībā piešķir augsto tehnoloģiju uzņēmumiem, lai sasniegtu tādus sabiedrības interesēm svarīgus mērķus kā tehnoloģiju pārveides un digitalizācijas atjaunināšana, un norādīja vairākus Eiropas tiesību aktus attiecībā uz finansiālu atbalstu uzņēmumiem.

(77) Komisija atgādina, ka ar mērķi konstatēt nozīmīgu kropļojumu pastāvēšanu saskaņā ar pamatregulas 2. panta 6.a punkta b) apakšpunktu, tiek analizēta iespējamā ietekme, kas var būt vienam vai vairākiem no minētajā punktā norādītajiem faktoriem uz cenām un izmaksām eksportētājvalstī. Šajā kontekstā netiek ņemta vērā izmaksu struktūra un cenas veidošanas mehānisms citos tirgos, kā arī jautājumi, kas saistīti ar tādu finansiālo palīdzību kā Eiropas Savienībā piešķirto palīdzību. Turklāt Komisija atgādina, ka nozīmīgi kropļojumi Ķīnā tika novērtēti valsts līmenī. Tādējādi, pat tad, ja ražotāji eksportētāji, kuri sniedza piezīmes, faktiski nesaņem ievērojamu valsts finansējumu, abi uzņēmumi ir tiesīgi saņemt finansiālo palīdzību, kā aprakstīts 3.2.1.8. iedaļā saistībā ar 3.2.1.5. iedaļu. Kā paskaidrots 3.2.1.4. iedaļā, tam par cēloni ir tas, ka uz abiem ražotājiem eksportētājiem, tāpat kā visiem alumīnija nozares uzņēmumiem, attiecas Ķīnas Valsts plānošanas un ievirzes dokumenti un ar Ķīnas finanšu sistēmas starpniecību, kas aprakstīta 3.2.1.8. iedaļā, ir pieejams finansējums. Šajā sakarā pēc ĶV norādēm bankas un citas finanšu iestādes atvieglo tirgus dalībniekiem, arī alumīnija ražojumu ražotājiem, piekļuvi finansējumam, tādā veidā šiem uzņēmumiem izveidojot finansiālās drošības tīklu un radot papildu priekšrocību salīdzinājumā ar to līdziniekiem ārpus Ķīnas.

(78) Otrkārt, ražotāji eksportētāji apgalvoja, ka sūdzībā bija minēti nozīmīgi kropļojumi, kas ļoti vispārīgi ietekmē cenas un izmaksas, un ka šie faktori nav īpaši attiecināmi uz pašiem ražotājiem eksportētājiem. Ražotāji eksportētāji apgalvoja, ka, lai aprēķinātu normālo vērtību, Komisija saskaņā ar pamatregulas 2. panta 6.a punktu var izvēlēties izmantot iekšzemes izmaksas tikai tādā mērā, ciktāl, pamatojoties uz precīziem un atbilstīgiem pierādījumiem, ir nešaubīgi noteikts, ka tās nav izkropļotas, un novērtējums būtu jāveic atsevišķi par katru eksportētāju un ražotāju. Haomei un King Metal apgalvoja, ka, pamatojoties uz dažādiem Ziņojumiem, sūdzībā ietvertie pierādījumi par būtiskiem kropļojumiem lielā mērā attiecas uz Ķīnas ekonomiku un Ķīnas alumīnija nozari un nav automātiski attiecināmi uz abiem ražotājiem eksportētājiem.

(79) Attiecībā uz iepriekš minēto Komisija norāda, ka tādu nozīmīgu kropļojumu pastāvēšana, kuru dēļ piemēro pamatregulas 2. panta 6.a punktu, tiek konstatēta valsts līmenī. Ja konstatē, ka nozīmīgi kropļojumi pastāv, tad 2. panta 6.a punkta noteikumus piemēro visiem ražotājiem eksportētājiem Ķīnā. Tas pats pamatregulas noteikums katrā ziņā ļauj ražotājiem eksportētājiem parādīt, ka viņu iekšzemes izmaksas neietekmē nozīmīgi kropļojumi, un šādos gadījumos tās var izmantot normālās vērtības aprēķināšanai. Tomēr, pamatojoties uz precīziem un atbilstīgiem pierādījumiem, netika noteikts, ka iekšzemes izmaksas nav izkropļotas, arī ne saskaņā ar 2. panta 6.a punkta c) apakšpunkta noteikumu par ieinteresētajām personām. Katrā ziņā, ražotāji eksportētāji neiesniedza precīzus un atbilstīgus pierādījumus par neizkropļotām cenām un izmaksām. Ņemot vērā 3.2.1.10. iedaļā izklāstītos izmeklēšanas konstatējumus un to, ka nav attiecīgu pierādījumu par to, ka šie konstatējumi neattiecas uz minēto ražotāju eksportētāju iekšzemes izmaksām, šis apgalvojums tika noraidīts.

(80) Treškārt, ražotāji eksportētāji apgalvoja, ka lietas materiālos pieejamais Komisijas Ziņojums un ES Tirdzniecības palātas ziņojums ir ļoti vispārīgs, jo aplūko vispārīgas problēmas alumīnija ražošanas nozarē, kuras tomēr nav attiecināmas tieši uz Haomei un King Metal. ESAO pētījumā, tāpat kā ziņojumos, uzmanība ir vērsta uz vislielākajiem ražotājiem un atzīts, ka tie ir svarīgi valsts subsīdiju saņēmēji Ķīnā, tomēr citi ražotāji, tostarp pusfabrikātu ražotāji, nesaņem lielās valsts subsīdijas. Turklāt abi ražotāji eksportētāji nesaņem lielas valsts subsīdiju summas, kā sīki aprakstīts saņemtajās piezīmēs, kurās uzskaitīts viss valsts atbalsts, ko saņēmuši Haomei un King Metal. Tāpēc abiem ražotājiem eksportētājiem nav piešķirtas valsts subsīdijas tādā pašā apmērā kā vislielākajiem ražotājiem, un tāpēc to cenas nav izkropļotas.

(81) Komisija atgādināja, ka nozīmīgi kropļojumi ir konstatēti attiecībā uz visu eksportētājvalsti, ievērojot 2. panta 6.a punkta b) apakšpunktu. Tāpēc visi trīs ziņojumi, kas izmantoti, lai parādītu, ka pastāv nozīmīgi kropļojumi, ir relevanti, lai tiktu izpildītas 2. panta 6.a punkta b) apakšpunkta prasības. Saskaņā ar 2. panta 6.a punkta a) apakšpunktu iekšzemes izmaksu izmantošana ir atļauta, ja ir nešaubīgi noteikts, ka tās nav izkropļotas atsevišķu ražotāju eksportētāju līmenī. Tam, ka abi ražotāji eksportētāji neguva labumu no subsīdijām tādā pašā līmenī kā citi, lielāki ražotāji, šajā gadījumā nav nozīmes, kā sīkāk paskaidrots 76. un 77. apsvērumā.

(82) Turklāt abi ražotāji eksportētāji apgalvoja, ka to enerģijas cenas un algu izmaksas nav izkropļotas un ka nav pierādījumu, kas pamatotu apgalvojumu, ka būtiski kropļojumi ietekmē šos divus ražošanas faktorus.

(83) Kā jau paskaidrots 77. apsvērumā, tādu nozīmīgu kropļojumu pastāvēšana, kas rada pamatu piemērot pamatregulas 2. panta 6.a punktu, tiek konstatēta valsts līmenī, un 2. panta 6.a punkta noteikumi ļauj ražotājiem eksportētājiem parādīt, ka to iekšzemes izmaksas neietekmē nozīmīgi kropļojumi, un tādos gadījumos tās var izmantot normālās vērtības aprēķināšanai. Tomēr, pamatojoties uz precīziem un atbilstīgiem pierādījumiem, šajā lietā netika noteikts, ka iekšzemes enerģijas izmaksas un iekšzemes algas nav izkropļotas, arī ne saskaņā ar 2. panta 6.a punkta c) apakšpunkta noteikumu par ieinteresētajām personām. Neviens ražotājs eksportētājs neiesniedza pierādījumus, kas parādītu, ka tā enerģijas un darbaspēka izmaksas nav izkropļotas. Tāpēc apgalvojums šajā sakarā tika noraidīts.

(84) Attiecībā uz Ķīnas PVN atlaidēm par konkrētu alumīnija ražojumu eksportu Haomei un King Metal apgalvoja, ka tie nesaņēma PVN atlaides attiecībā uz stieņiem un ka tiem tika piemērots tikai nodokļu samazinājums 10 % apmērā no uzņēmumu ienākuma nodokļa.

(85) Pirmkārt, ražotāji eksportētāji, kuri sniedza piezīmes, neizpauda sīkāku informāciju (kā tikai informāciju par stieņiem), vai citiem to eksportētajiem ražojumiem varētu būt piemērota PVN atlaide. Otrkārt, kā Komisija konstatēja savā Ziņojumā, Ķīnas PVN atlaižu politika ir īpaši relevanta kā pierādījums attiecīgā ražojuma ražošanā izmantotā izejmateriāla (t. i., primārā alumīnija) izmaksu izkropļojumiem. Tas, ka Haomei un King Metal konkrētu alumīnija ražojumu eksportam netika piešķirtas PVN atlaides, nemaina faktu, ka tādas valsts līmeņa politikas dēļ, kas paredz atbrīvojumu no PVN, tiek izkropļotas abu uzņēmumu ražošanas procesā izmantoto izejmateriālu cenas. Minētie ražotāji eksportētāji nesniedza pierādījumus par pretējo. Tāpēc apgalvojums tika noraidīts.

(86) Abi ražotāji eksportētāji apgalvoja arī, ka to komerctiesībās un uzņēmumu statūtos nav minēta partijas komitejas loma un ka uz tiem attiecas bankrota tiesību, uzņēmējdarbības tiesību un īpašuma tiesību izpilde. Tie apgalvoja, ka revīzijas regulāri veic sertificēti valsts grāmatveži un ka budžeti ir pārredzami un publiski pieejami.

(87) Komisija atgādina, ka saskaņā ar ĶKP konstitūciju visiem Ķīnas uzņēmumiem ir jāizveido partijas pirmorganizācijas, kā sīkāk paskaidrots 105. apsvērumā. Tāpēc tas, ka abu ražotāju eksportētāju statūtos nav īpašu noteikumu, nemaina faktu, ka lielākajā daļā Ķīnas uzņēmumu ĶKP ietekmē darījumdarbības lēmumus, pateicoties valsts klātbūtnei partijas pirmorganizācijās (9). Tas veicina ĶKP vispārējo ietekmi un kontroli pār Ķīnas ekonomiku. Tāpēc šāda valsts iejaukšanās ir ietekmējusi ne tikai Ķīnas ražotājus eksportētājus, bet arī šo ražotāju eksportētāju (ieskaitot Haomei un King Metal) izmantoto izejmateriālu un izejresursu ražotājus, kā rezultātā šo izejresursu cenas tika izkropļotas. Lietas materiālos nav pierādījumu, kas apgāztu šo faktu. Otrkārt, saskaņā ar 2. panta 6.a punkta b) apakšpunkta ceturtā ievilkuma prasībām Komisija 3.2.1.6. iedaļā konstatēja valsts mēroga kropļojumus attiecībā uz bankrota tiesību, uzņēmējdarbības tiesību un īpašuma tiesību izpildi. Netika iesniegti pierādījumi, kas parādītu, ka kropļojumi, kas pastāv valsts līmenī, neattiecas uz abiem ražotājiem eksportētājiem. Tāpēc abi apgalvojumi tika noraidīti.

(88) Cits ražotājs eksportētājs, proti, Press Metal grupa, reaģējot uz 2020. gada 16. marta paziņojumu, iesniedza piezīmes par nozīmīgu kropļojumu pastāvēšanu. Ražotājs eksportētājs apgalvoja, ka Komisijai nebūtu jāsāk procedūra, pamatojoties uz pamatregulas 2. panta 6.a punktu, pirms nav nešaubīgi noteikts, ka pastāv nozīmīgi kropļojumi. Tā, saskaņā ar šā eksportētāja sniegto informāciju Komisijai, pirms nav nešaubīgi noteikts, ka pastāv nozīmīgi kropļojumi, nevajadzēja veikt tādus pasākumus kā 2. panta 6.a punkta anketu nosūtīšana un reprezentatīvas valsts meklēšana.

(89) Komisija paskaidroja, ka, lai gan konstatācija par nozīmīgu kropļojumu faktisko pastāvēšanu un no tās izrietošā 2. panta 6.a punkta a) apakšpunktā noteiktās metodikas izmantošana notiek tikai pagaidu un/vai galīgās informācijas izpaušanas brīdī, 2. panta 6.a punkta e) apakšpunkts uzliekt pienākumu Komisijai vākt datus, kas vajadzīgi šīs metodikas piemērošanai, ja uz šā pamata ir sākta izmeklēšana. Šajā gadījumā Komisija uzskatīja, ka sūdzības iesniedzēja iesniegtie pierādījumi par nozīmīgiem kropļojumiem ir pietiekami, lai uz šā pamata sāktu izmeklēšanu. Tas ir skaidri pateikts paziņojuma par procedūras sākšanu 3. punktā saskaņā ar pamatregulas 2. panta 6.a punkta e) apakšpunktā noteikto pienākumu. Tāpēc Komisija veica pasākumus, kas vajadzīgi, lai piemērotu pamatregulas 2. panta 6.a punkta e) apakšpunktu. Šī procedūra ietver anketu izsūtīšanu, kā arī iespējamu attiecīgo reprezentatīvo valstu meklēšanu. Turklāt 2. panta 6.a punkta e) apakšpunkta otrajā daļā Komisijai uzlikts papildu pienākums tūlīt pēc procedūras sākšanas informēt ieinteresētās personas par attiecīgajiem avotiem, ko tā šajā sakarā plāno izmantot. Tas ir juridiskais pamats anketās prasītajai informācijai par paziņojumiem par ražošanas faktoriem, kā sīkāk paskaidrots 35.–37. apsvērumā. Pamatojoties uz visiem šiem faktoriem, Komisija apgalvojumu noraidīja.

(90) Komisija pārbaudīja, vai bija atbilstīgi izmantot iekšzemes cenas un izmaksas Ķīnā, ņemot vērā to, ka pastāv nozīmīgi kropļojumi pamatregulas 2. panta 6.a punkta b) apakšpunkta nozīmē. Komisija to izdarīja, pamatojoties uz lietas materiālos pieejamajiem pierādījumiem, kā arī Ziņojumā ietvertajiem pierādījumiem, kas balstās uz publiski pieejamiem avotiem. Šī analīze aptvēra pārbaudi par būtisku valdības iejaukšanos Ķīnas ekonomikā kopumā, kā arī konkrēto tirgus situāciju attiecīgajā nozarē, ieskaitot attiecīgo ražojumu.

3.2.1.2. Nozīmīgi kropļojumi, kas ietekmē iekšzemes cenas un izmaksas Ķīnā

(91) Ķīnas ekonomikas sistēmas pamatā ir “sociālistiskas tirgus ekonomikas” koncepcija. Minētā koncepcija ir ietverta Ķīnas konstitūcijā un nosaka Ķīnas ekonomisko pārvaldību. Pamatprincips ir “ražošanas līdzekļu sociālistiskais sabiedriskais īpašums, t. i., visas tautas īpašums un darbaļaužu kopīpašums”. Valsts īpašumā esošā ekonomika ir “valsts ekonomikas vadošais spēks”, un valsts ir pilnvarota “nodrošināt tās nostiprināšanu un izaugsmi” (10). Tādējādi Ķīnas ekonomikas kopējā struktūra ne tikai ļauj valdībai būtiski iejaukties ekonomikā, bet šādi iejaukties tā ir tieši pilnvarota. Priekšstats par sabiedriskā īpašuma pārākumu pār privāto īpašumu aptver visu tiesību sistēmu, un visos galvenajos tiesību aktos uzsvērts, ka tas ir vispārējs princips. Ķīnas īpašuma tiesības ir lielisks piemērs: tās attiecas uz sociālisma pirmo fāzi un uztic valstij atbalstīt pamata ekonomikas sistēmu, kurā dominē sabiedriskais īpašums. Tiek pieļauti citi īpašuma veidi – likums ļauj tiem attīstīties līdztekus valsts īpašumam (11).

(92) Turklāt saskaņā ar Ķīnas tiesību aktiem sociālistiskā tirgus ekonomika attīstās Ķīnas Komunistiskās partijas (“ĶKP”) vadībā. Ikvienā līmenī (juridiskajā, institucionālajā, personīgajā) Ķīnas valsts un ĶKP struktūras ir savstarpēji savijušās, veidojot visaptverošu struktūru, kurā nav atšķirama ĶKP un valsts loma. Pēc tam, kad 2018. gada martā tika grozīta Ķīnas konstitūcija, ĶKP vadošā loma kļuva vēl ievērojamāka, jo tā tika vēlreiz apstiprināta konstitūcijas 1. panta tekstā. Minētajā noteikumā aiz jau esošā pirmā teikuma “Sociālistiskā sistēma ir Ķīnas Tautas Republikas pamatsistēma” tika iekļauts šāds jauns otrais teikums: “Noteicošā iezīme Ķīnai raksturīgajā sociālismā ir Ķīnas Komunistiskās partijas vadošā ietekme.” (12) Tas ilustrē neapstrīdamo un aizvien pieaugošo ĶKP kontroli pār Ķīnas ekonomikas sistēmu. Šāda vadošā loma un kontrole ir raksturīga Ķīnas sistēmai, un tā ir ievērojami spēcīgāka, nekā ierasts citās valstīs, kurās valdības īsteno vispārēju makroekonomisko kontroli, kuras ietvaros darbojas brīvā tirgus spēki.

(93) Lai sasniegtu mērķus, kas sakrīt ar ĶKP noteikto politisko darba kārtību, nevis atbilst dominējošajiem ekonomikas apstākļiem brīvā tirgū, Ķīnas valsts īsteno intervencionistisku ekonomikas politiku (13). Ķīnas iestāžu izmantotie intervencionistiskie ekonomiskie instrumenti ir daudzveidīgi, un tie ietver rūpniecības plānošanas sistēmu, finanšu sistēmu, kā arī normatīvās vides līmeni.

(94) Pirmkārt, vispārējās administratīvās kontroles līmenī Ķīnas ekonomikas virzību reglamentē sarežģīta rūpniecības plānošanas sistēma, kas ietekmē visu saimniecisko darbību valstī. Šo plānu kopums aptver plašu un sarežģītu nozaru un starpnozaru politikas jomu matricu un visus valdības līmeņus. Provinču līmeņa plāni ir detalizēti, savukārt valsts plānos tiek izvirzīti plašāki mērķi. Plānos precizēts arī veids, kā atbalstīt attiecīgās nozares, kā arī termiņi, kuros mērķi ir jāsasniedz. Dažos plānos joprojām ir tieši formulēti produkcijas izlaides mērķi, savukārt iepriekšējos plānošanas ciklos tādi tika izvirzīti vienmēr. Minētajos plānos atbilstoši valdības prioritātēm kā (pozitīvas vai negatīvas) prioritātes tiek izceltas atsevišķas rūpniecības nozares un/vai projekti un tiem tiek izvirzīti konkrēti attīstības mērķi (rūpniecības modernizācija, darbības izvēršana starptautiskā mērogā utt.). Gan privātā, gan valsts īpašumā esošiem ekonomikas dalībniekiem ir efektīvi jāpielāgo sava saimnieciskā darbība plānošanas sistēmas noteiktajai realitātei. Tas skaidrojams ne tikai ar to, ka plāni ir saistoši, bet arī ar to, ka attiecīgās Ķīnas iestādes visos valdības līmeņos ievēro plānu sistēmu un attiecīgi izmanto tām piešķirtās pilnvaras, tādējādi mudinot ekonomikas dalībniekus ievērot plānos noteiktās prioritātes (sk. arī tālāk 3.2.1.5. iedaļu) (14).

(95) Otrkārt, finanšu resursu sadales līmenī Ķīnas finanšu sistēmā dominē valsts īpašumā esošas komercbankas. Veidojot un īstenojot savu aizdevumu politiku, šīm bankām ir jāpielāgojas valdības rūpniecības politikas mērķiem, nevis primāri jānovērtē konkrētā projekta ekonomiskais izdevīgums (sk. arī 3.2.1.8. iedaļu) (15). Tas pats attiecas uz pārējiem Ķīnas finanšu sistēmas elementiem, piemēram, kapitāla vērtspapīru tirgiem, obligāciju tirgiem, privātā kapitāla tirgiem u. c. Arī šīs finanšu sektora daļas, kas neietilpst banku nozarē, institucionāli un darbības ziņā nav veidotas tā, lai panāktu finanšu tirgu maksimāli efektīvu darbību, bet gan lai nodrošinātu kontroli un ļautu iejaukties valstij un ĶKP (16).

(96) Treškārt, attiecībā uz normatīvo vidi valsts iejaukšanās ekonomikā notiek vairākos veidos. Piemēram, publiskā iepirkuma noteikumi regulāri tiek izmantoti, lai sasniegtu politikas mērķus, nevis ekonomisko efektivitāti, tādējādi apdraudot uz tirgu balstītus principus šajā jomā. Piemērojamie tiesību akti konkrēti paredz, ka publiskā iepirkuma uzdevums ir veicināt valsts politikā izvirzīto mērķu sasniegšanu. Tomēr šo mērķu būtība nav noteikta, tādējādi lēmumu pieņemšanas struktūrām tiek dota liela rīcības brīvība (17). Līdzīgi arī ieguldījumu jomā ĶV saglabā nozīmīgu kontroli un ietekmi kā pār valsts, tā pār privāto ieguldījumu piesaisti un apjomu. Ieguldījumu izvērtēšanu, kā arī dažādus stimulus, ierobežojumus un aizliegumus, kas saistīti ar ieguldījumiem, iestādes izmanto par nozīmīgu instrumentu rūpniecības politikas mērķu atbalstam, piemēram, valsts kontroles saglabāšanai galvenajās nozarēs vai iekšzemes rūpniecības stiprināšanai (18).

(97) Kopumā Ķīnas ekonomikas modelis ir balstīts uz konkrētām pamataksiomām, kas paredz un veicina valdības iejaukšanos dažādos veidos. Šāda būtiska valdības iejaukšanās ir pretrunā brīvai tirgus spēku darbībai un tādējādi kropļo resursu efektīvu sadali, kas atbilstu tirgus principiem (19).

3.2.1.3. Nozīmīgi kropļojumi pamatregulas 2. panta 6.a punkta b) apakšpunkta pirmā ievilkuma nozīmē: attiecīgajā tirgū lielā mērā darbojas uzņēmumi, kuri pieder eksportētājvalsts iestādēm vai kuru darbību tās kontrolē, stratēģiski uzrauga vai sniedz tiem norādes

(98) Ķīnas uzņēmumi, kas darbojas valsts īpašumā un kontrolē un/vai atbilstīgi valsts stratēģiskai uzraudzībai vai norādījumiem, veido būtisku ekonomikas daļu.

(99) ĶV un ĶKP uztur struktūras, kas nodrošina to pastāvīgu ietekmi uzņēmumos un pirmām kārtām valsts īpašumā esošos uzņēmumos (VU). Valsts (un daudzos aspektos arī ĶKP) ne tikai aktīvi formulē un pārrauga to, kā atsevišķi VU īsteno vispārējo ekonomikas politiku, bet arī pastāv uz tiesībām piedalīties šo VU lēmumu pieņemšanā par to darbību. Parasti tas tiek darīts, veicot darbinieku rotāciju starp valdības iestādēm un VU, nodrošinot partijas biedru klātbūtni VU izpildstruktūrās un partijas pirmorganizācijas uzņēmumos (sk. arī 3.2.1.4. iedaļu), kā arī veidojot VU korporatīvo struktūru (20). Savukārt VU saņem pretī īpašu statusu Ķīnas ekonomikā, kas ietver virkni ekonomisku ieguvumu, jo īpaši aizsardzību pret konkurenci un preferenciālu piekļuvi attiecīgiem izejresursiem, arī finansēm (21). Faktori, kas norāda uz valdības kontroli pār alumīnija nozares uzņēmumiem, ir sīkāk aplūkoti tālāk 3.2.1.5. iedaļā.

(100) ESAO pētījumā, ko sūdzības iesniedzējs iesniedza kā pierādījumu, ir minēti alumīnija nozares VU, kas savos sistematizētajos reglamentējošajos dokumentos īpaši uzsver to, kā valsts īpašumtiesības ietekmē attiecīgo rūpniecības politiku un kā valsts īpašumtiesības izpaužas kā valdības atbalsts. Konkrētāk, kāds VU savā 2016. gada obligāciju prospektā minēja, ka ir viens no 52 galvenajiem valsts uzņēmumiem, ka tam ir svarīga loma enerģētikas nozares politikas formulēšanā un īstenošanā un ka tas saņem visaptverošu un noturīgu atbalstu no ĶV. Cits VU savā 2017. gada obligāciju prospektā atsaucās uz faktu, ka attiecīgā provinces valdība var būtiski ietekmēt attiecīgo grupu (22).

(101) Ķīna ir lielākā alumīnija ražotāja pasaulē, un vairāki lieli VU ir starp pasaulē lielākajiem atsevišķajiem ražotājiem. Aplēses liecina, ka VU veido vairāk nekā 50 % no kopējā saražotā primārā alumīnija apjoma Ķīnā (23). Pētījums par krāsaino metālu nozari Ķīnā arī liecina, ka VU varētu veidot noteicošo iekšzemes tirgus daļu (24). Lai gan jaudas palielinājums pēdējos gados daļēji tiek saistīts ar privātā īpašumā esošiem uzņēmumiem, šāds jaudas palielinājums parasti arī ietver (vietējās) valdības dažāda veida iesaisti, piemēram, iecietību pret nelikumīgu jaudas palielināšanu (25). Turklāt ir palielinājusies arī lielāko VU alumīnija ražošanas jauda, lai gan ne tik lielā mērā (26).

(102) ĶV kontrolē ne tikai VU, bet arī ietekmē privātā īpašumā esošos uzņēmumus Ķīnā. Komisija konstatēja, ka, piemēram, viens no izlasē iekļautajiem uzņēmumiem – Press Metal grupa – ir atzinis, ka pēdējos gadus ir saņēmis finansiālu atbalstu no valsts. Uzņēmuma direktoru padomes priekšsēdētājs Guan Baoqiang paziņoja: “Mūsu uzņēmuma pārveidi, pārņemot viedo ražošanu, valdība atbalsta dažādos aspektos. Mūsu jaunizveidotā augsto tehnoloģiju uzņēmuma meitasuzņēmums 2011. gadā guva labumu no valdības preferenciālās politikas, piemēram, nodokļu atvieglojumiem u. c. Pērn, lai padarītu ražošanas ķēdi viedāku un to automatizētu vēl vairāk, mēs sākām izmantot vairāk nekā 100 miljonus RMB vērtas liela mēroga augstas klases intelektiskās iekārtas, un tehnoloģiskajai pārveidei valdība piešķīra subsīdiju. Tagad mēs paši pēc savas iniciatīvas pievērsīsim uzmanību valdības nozares atbalsta politikai (27).”

(103) Turklāt saskaņā ar ražotāja eksportētāja Guangdong Haomei New Materials Co. Ltd. sākotnējo publiskā piedāvājuma prospektu uzņēmums regulāri saņēma valdības subsīdijas. Pārskata periodā šis ražotājs eksportētājs saņēma šādas summas: 2016. gadā – 11 318 300 RMB, 2017. gadā – 17 020 800 RMB un 2018. gadā – 11 486 700 RMB. Šie pārvedumi bija attiecīgi 11,28 %, 13,24 % un 11,16 % no uzņēmuma peļņas. Šajā sakarā tajā pašā dokumentā ir precizēta šo subsīdiju nozīme uzņēmumam: “Pārskata periodā uzņēmuma saņemtās valdības subsīdijas deva zināmu finansējuma garantiju. Ja skatās uz valdības subsīdiju / peļņas attiecību, uzņēmuma darbības rezultāti nav lielā mērā atkarīgi no valdības subsīdijām. Tomēr, ja uzņēmums valdības subsīdijas nākotnē saņemt nevarēs, tiks ietekmēta uzņēmuma naudas plūsma un darbības rezultāti.” (28)

(104) Valdībai plaši iejaucoties alumīnija nozarē un nozarē darbojoties lielai daļai VU, pat privātā īpašumā esošiem ražotājiem ir liegts darboties tirgus apstākļos. Turpmāk 3.2.1.5. iedaļā izklāstīts, ka stratēģiskā uzraudzība un norādes tik tiešām attiecas arī uz valsts un privātā īpašumā esošiem uzņēmumiem alumīnija nozarē.

3.2.1.4. Nozīmīgi kropļojumi pamatregulas 2. panta 6.a punkta b) apakšpunkta otrā ievilkuma nozīmē: valsts ir pārstāvēta uzņēmumos un tādējādi var iejaukties jautājumos par cenām vai izmaksām

(105) Papildus tam, ka Ķīna īsteno kontroli pār ekonomiku, izmantojot īpašumtiesības uz VU un citus instrumentus, ĶV, izmantojot valsts klātbūtni uzņēmumos, var iejaukties cenās un izmaksās. Var uzskatīt, ka Ķīnas tiesību aktos paredzētās attiecīgo valsts iestāžu tiesības iecelt amatā un atcelt no amata VU vadošo personālu atspoguļo atbilstīgās īpašumtiesības (29), tomēr ĶKP pirmorganizācijas gan valsts, gan privātā īpašumā esošos uzņēmumos ir vēl viens kanāls, caur kuru valsts var iejaukties darījumdarbības lēmumu pieņemšanā. Saskaņā ar Ķīnas uzņēmumu tiesībām ĶKP organizācija ir jāizveido ikvienā uzņēmumā (ar vismaz trim ĶKP biedriem, kā noteikts ĶKP konstitūcijā (30)) un uzņēmumam jānodrošina partijas organizācijas darbībai vajadzīgie apstākļi. Izrādās, ka pagātnē šī prasība ne vienmēr tika ievērota vai stingri izpildīta. Tomēr vismaz kopš 2016. gada ĶKP politiska principa veidā ir pastiprinājusi pretenzijas uz darījumdarbības lēmumu kontroli valsts īpašumā esošajos uzņēmumos. Tiek arī ziņots, ka ĶKP izdara spiedienu uz privātiem uzņēmumiem, izvirzot priekšplānā “patriotismu” un partijas disciplīnas ievērošanu (31). Tiek ziņots, ka 2017. gadā partijas pirmorganizācijas bija 70 % no aptuveni 1,86 miljoniem privātā īpašumā esošajiem uzņēmumiem un pieaug spiediens uz to, lai ĶKP organizācijām būtu izšķirīga ietekme darījumdarbības lēmumu pieņemšanā attiecīgajos uzņēmumos (32). Minētie noteikumi tiek plaši piemēroti visās Ķīnas ekonomikas nozarēs, ieskaitot alumīnija ražojumu ražotājiem un to izejmateriālu piegādātājiem.

(106) Tālāk sniegtais piemērs labi ilustrē minēto praksi, ka alumīnija nozarē pieaug ĶV iejaukšanās līmenis.

(107) 2017. gadā Komisija citā izmeklēšanā par Ķīnas izcelsmes alumīnija folijas ruļļiem (33) konstatēja, ka Ķīnas valsts īpašumā esošs alumīnija ražotājs China Aluminium International Engineering Corporation Limited (“Chalieco”) grozīja statūtus, piešķirot lielāku nozīmi uzņēmumā partijas pirmorganizācijām. Statūtos tika ietverta vesela nodaļa, kas veltīta partijas komitejai, un to 113. pants nosaka: “Pieņemot lēmumus svarīgos korporatīvos jautājumos, direktoru padome iepriekš apspriežas ar uzņēmuma partijas komiteju.” (34) Bez tam Ķīnas Alumīnija korporācijas (“Chalco”) 2017. gada pārskatā (35) norādīts, ka vairāki direktori, pārziņi un vecākais personāls, ieskaitot priekšsēdētāju, izpilddirektoru un uzraudzības komitejas priekšsēdētāju, ir ĶKP biedri.

(108) Attiecībā uz citu VU, kas darbojas Ķīnas alumīnija nozarē, Komisija konstatēja, ka uzņēmuma izpilddirektors un priekšsēdētājs He Zhihui ir Komunistiskās partijas komitejas sekretārs, savukārt uzņēmuma uzraudzības komitejas priekšsēdētājs Ye Guohua ir Komunistiskās partijas komitejas loceklis.

(109) Cieša saikne ar valsti un tās ideoloģija ir atspoguļota arī cita uzņēmuma – Xinfa grupas – tīmekļa vietnes aprakstā. Uzņēmums “seko Sji Dziņpiņa idejām par Ķīnai raksturīgo sociālisma ideoloģiju jaunajā laikmetā” (36). Turklāt Shandong Xinfa grupas priekšsēdētājam Zhang Gang 2001. gadā provinces ĶKP komiteja piešķīra goda nosaukumu “Outstanding Communist Party Member of the Shandong Province”. Viņš bija arī Desmitā un Vienpadsmitā nacionālā tautas kongresa delegāts (37).

(110) Tāpat, liela ražotāja China Hongqiao grupas izpilddirektors Zhang Bo tika ievēlēts par Šaņdunas provinces Tautas kongresa 12. sesijas delegātu un 2010. gadā tam tika piešķirts “National Model Worker” nosaukums. Zhang Bo ieņem arī Ķīnas krāsaino metālu rūpniecības asociācijas priekšsēdētāja vietnieka un Šaņdunas Alumīnija rūpniecības asociācijas priekšsēdētāja amatu (38). Komisija konstatēja arī, ka Hongqiao grupas priekšsēdētāja vietnieks Deng Wenqiang bija Biņdžou prefektūras tautas kongresa 15., 16. un 17. sesijas delegāts un Biņdžou pilsētas tautas kongresa 10. sesijas delegāts (39).

(111) Citā piemērā ĶKP klātbūtni vienā no izlasē iekļautajiem uzņēmumiem Liaoning Zhongwang Group Co. Ltd. apstiprināja šāda informācija: “No septiņiem grupas partijas komitejas locekļiem partijas komitejas sekretārs darbojas kā grupas ģenerāldirektora vietnieks, bet pārējie seši partijas komitejas locekļi attiecīgi pilda ģenerāldirektora vietnieka, rūpnīcas direktora un citu amatu pienākumus. Kopā ar grupas vadības līmeni grupas partijas komiteja ir izveidojusi “apvienotās sanāksmes” un “divvirzienu kārtējās sanāksmes”, kā arī citas sistēmas un pienācīgi nodrošina vadību ar atsauksmēm par atzinumiem un ierosinājumiem, kas savākti no personāla un darbiniekiem, lai nodrošinātu svarīgu atskaites punktu uzņēmuma zinātnisko lēmumu pieņemšanai. Partijas demokrātiskā centralizācija attiecas uz uzņēmuma lēmumu pieņemšanu par svarīgiem jautājumiem, un partijas iekšējā novērtēšanas sistēma tiek ieviesta uzņēmuma cilvēkresursu vadībā, lai garantētu zinātnisko lēmumu pieņemšanu.” (40)

(112) Valsts klātbūtne un iejaukšanās finanšu tirgos (sk. arī 3.2.1.8. iedaļu), kā arī izejmateriālu un izejresursu nodrošināšanā kropļo tirgu vēl vairāk (41). Tādējādi valsts klātbūtne uzņēmumos, ieskaitot VU, alumīnija un citās nozarēs (piemēram, finanšu un izejresursu nozarē), ļauj ĶV iejaukties cenās un izmaksās.

3.2.1.5. Nozīmīgi kropļojumi pamatregulas 2. panta 6.a punkta b) apakšpunkta trešā ievilkuma nozīmē: diskriminējoša valsts politika vai pasākumi, kuros priekšroka tiek dota iekšzemes piegādātājiem vai kuri kaut kā citādi ietekmē brīvā tirgus spēkus

(113) Ķīnas ekonomikas virzienu lielā mērā nosaka komplicēta plānošanas sistēma, kurā noteiktas prioritātes un izvirzīti mērķi, kam jābūt centrālās un vietējās valdības uzmanības centrā. Attiecīgi plāni ir visos valdības līmeņos, un tie aptver praktiski visas ekonomikas nozares. Ar plānošanas instrumentiem noteiktie mērķi ir saistoši, un katra pārvaldes līmeņa iestāde uzrauga, kā attiecīgais zemākais valdības līmenis īsteno plānus. Kopumā plānošanas sistēma Ķīnā nodrošina, ka resursi tiek virzīti uz tām nozarēm, kuras valdība atzinusi par stratēģiskām vai citādi politiski nozīmīgām, nevis tiek sadalīti atkarībā no tirgus spēkiem (42).

(114) Piemēram, valdībai ir svarīga loma Ķīnas alumīnija nozares attīstībā. To apstiprina daudzie plāni, direktīvas un citi dokumenti, kas tieši vai netieši attiecas uz nozari un ir izdoti valsts, reģionu un pašvaldību līmenī. Ar šādiem un citādiem instrumentiem ĶV dod rīkojumus praktiski par ikvienu nozares attīstības un darbības aspektu un kontrolē tos. Šāda stratēģija būtiski tieši vai netieši ietekmē alumīnija štancējumu ražošanas izmaksas.

(115) Saskaņā ar Komisijas konstatējumiem lietā par konkrētiem Ķīnas izcelsmes alumīnija foliju ruļļiem (43) šādi fakti ir analoģiski piemērojami pašreizējai alumīnija štancējumu lietai, kas arī ir lejupējs alumīnija ražojums.

(116) Lai gan 13. piecgades ekonomikas un sociālās attīstības plānā (44) nav īpašu noteikumu par alumīniju, tajā ir paredzēta stratēģija krāsaino metālu nozarei kopumā – veicināt sadarbību attiecībā uz starptautiskās ražošanas jaudu un iekārtu ražošanu. Lai sasniegtu šos mērķus, plānā ir apstiprināts, ka tiks uzlabotas ar nodokļu, finanšu, apdrošināšanas, ieguldījumu un finansēšanas platformām saistītas atbalsta sistēmas, kā arī riska novērtēšanas platformas (45).

(117) Attiecīgajā nozares plānā, proti, “Krāsaino metālu nozares attīstības plānā (2016–2020)” (“plāns”), ir noteikti konkrēti politikas pasākumi un mērķi, kurus valdība cenšas sasniegt attiecībā uz vairākām krāsaino metālu nozarēm (46), tostarp alumīnija nozari.

(118) Plāna mērķis ir uzlabot to ražojumu veidu klāstu, kurus ražo Ķīnas alumīnija nozare, arī atbalstot inovāciju. Tajā ir pausts aicinājums strauji attīstīt jaukto īpašumtiesību sistēmu un stiprināt VU dzīvotspēju. Tajā arī ir paredzēta iespēja uzkrāt krāsainos metālus, uzlabot resursu, ieskaitot alumīnija, nodrošinājumu, un noteikti konkrēti kvantitatīvie mērķrādītāji enerģijas patēriņa samazināšanai, pārstrādāta alumīnija īpatsvara palielināšanai ražošanā un jaudas izmantojuma palielināšanai (47).

(119) Plānā paredzēts veikt arī strukturālas korekcijas, stingrāk kontrolējot jaunas kausēšanas iekārtas un likvidējot novecojušo jaudu. Tajā ir paredzēts ģeogrāfiski izkliedēt ražotnes, galveno uzmanību pievēršot projektiem palielināt boksītu un alumīnija oksīdu resursu izmantošanu, un ir aptverta arī elektroapgādes un cenu noteikšanas politika (48).

(120) Ar šo plašo pasākumu un politikas klāstu plānā tiek turpināta politika, kas tika īstenota ar 2009. gada “Krāsaino metālu nozares pielāgošanās un revitalizācijas plānu”, kurš tika pieņemts, lai mazinātu finanšu krīzes negatīvo ietekmi uz krāsaino metālu nozari. Viens no galvenajiem plānā izvirzītajiem mērķiem ir ražošanas apjoma kontrole, pārstrukturēšana, izejvielu ieguve, eksporta nodokļu politika, resursu drošība, krājumu veidošana, tehnoloģiskā inovācija, finanšu politika, plānošana un īstenošana (49).

(121) Cits uz alumīnija nozari orientēts politikas dokuments ir rūpniecības un informācijas tehnoloģiju ministrijas (“RITM”) 2013. gada 18. jūlijā izdotie alumīnija nozarei piemērojamie standartnoteikumi, kuru mērķis ir paātrināt strukturālo korekciju un ierobežot neorganizētu alumīnija kausēšanas jaudas paplašināšanu. Ar minētajiem standartnoteikumiem tiek ieviests minimālais ražošanas daudzums jaunām ražotnēm, importēto un iekšzemē iegūto boksītu un alumīnija oksīdu kvalitātes standarti un piegādes drošība. Standartnoteikumi liecina, ka RITM ir iestāde, kas atbildīga par alumīnija nozares standartizāciju un vadību, kā arī alumīnija nozarē strādāt tiesīgo uzņēmumu saraksta publicēšanu (50).

(122) Valsts padomes galvenā biroja izstrādātajās 2016. gada vadlīnijās Creating an excellent market environment, fostering the non-ferrous metal industry’s structural adjustment and transformation and increasing benefits (2016/42) (51) Ķīnas iestādes izvirzījušas šādus galvenos mērķus: “optimizēt krāsaino metālu rūpniecības struktūras; pašos pamatos līdzsvarot piedāvājumu un pieprasījumu galveno ražojumu kategorijās; saglabāt elektrolītiskā alumīnija ražošanas jaudas izmantojuma līmeni virs 80 %; ievērojami palielināt tādu derīgo izrakteņu kā varš un alumīnijs piegādes nodrošinājuma jaudu” (52). Dokuments arī paredz “stingru jaunās ražošanas jaudas kontroli”. Lai to panāktu, valsts izvirza šādas prasības: “nodrošināt jaunu (reformētu, paplašinātu) nepieciešamo elektrolītiskā alumīnija ražošanas projektu īstenošanu; [..] izmantot sociālo uzraudzību un citus līdzekļus; pastiprināt uzraudzību un pārbaudes; rūpīgi izmeklēt jaunus elektrolītiskā alumīnija ražošanas projektus, kas pārkāpj noteikumus, un veikt attiecīgus pasākumus” (53). Minētie noteikumi liecina, ka ĶV ievērojami iejaucas krāsaino metālu, tostarp alumīnija, nozarē.

(123) Iepriekš minētā valsts iejaukšanās alumīnija nozares darbībā, izmantojot plānošanas dokumentus, atspoguļojas arī provinču līmenī. Piemēram, Šaņdunas provinces valdības 2018. gada 6. novembra paziņojumā The implementation plan for accelerating the high-quality development of the seven energy-intensive industries (2018/248) ir prasīts “veicināt elektrolītiskā alumīnija ražošanas ķēdes paplašināšanu”, veicot šādus soļus: “palielinot elektrolītiskā alumīnija šķidrumu un alumīnija pārstrādes materiālu smalkās un dziļās apstrādes proporciju; paātrinot un veicinot alumīnija rūpniecības ķēdes paplašināšanu, kas tiek attiecināta uz gataviem ražojumiem un augstas kvalitātes ražojumiem; izvēršot augstas kvalitātes alumīnija materiālu izmantošanu; palielinot alumīnija pārstrādes nozares attīstības iespējas (54).”

(124) Kā Komisija konstatēja Ziņojumā, valsts daudzus gadus pirms iepriekš minēto politikas dokumentu izdošanas ir iejaukusies alumīnija nozares darbībā, ko, piemēram, ilustrē NDRC 2006. gada aprīlī izdotās Pamatnostādnes alumīnija nozares pārstrukturēšanas paātrināšanai (“pārstrukturēšanas pamatnostādnes”) (55). NDRC uzskatīja, ka alumīnijam valsts ekonomikas attīstībā ir fundamentāla nozīme. Minētajās pārstrukturēšanas pamatnostādnēs ir noteikts, ka, īstenojot valsts padomes apstiprināto rūpnieciskās attīstības politiku, noteiktās jomās ir jāsasniedz konkrēti mērķi. Šīs jomas ir: pastiprināta ražošanas nozares koncentrācija; piekļuve finanšu kapitālam (sk. turpmāk arī 3.2.1.8. iedaļu); nozares organizācija; elektrolītiskā alumīnija stingra eksporta kontrole; novecojušas jaudas likvidēšana.

(125) Turklāt Komisija konstatēja, ka Ķīnas valsts iejaucas brīvajā tirgus spēku darbībā augšupējo alumīnija ražojumu nozarē, tātad attiecīgā ražojuma ražotāju izmantotu izejresursu ražošanā un izejresursiem paredzētu izejresursu ražošanā. Šajā sakarā, piemēram, paziņojumā Fostering the orderly development of the Alumina Industry (2018/1655), ko 2018. gada 28. decembrī izdeva RITM galvenais birojs (56), attiecībā uz alumīnija oksīdu (galveno resursu primārā alumīnija ražošanā) noteikts, ka, “Sji Dziņpiņa ideju par Ķīnai raksturīgo sociālisma ideoloģiju vadīti jaunajā laikmetā, [visas attiecīgās puses] visaptveroši un pilnībā īstenos partijas Deviņpadsmitā nacionālā kongresa garu; turpināt saglabāt vispārēju stabilitāti attiecībā uz notiekošo darbu; pieturēsies pie jaunās attīstības koncepcijas; koncentrēsies uz strukturālām reformām piegādē; resursu sadalē pilnībā izmantos tirgus noteicošo lomu, labāk iesaistīs valdību, [..] apmierinās iekšzemē pastāvošās vajadzības un sekmēs pienācīgu un veselīgu alumīnija oksīda nozares attīstību.” (57) Turpat teikts: “Provinču attīstības un reformu komisijas un RITM pārvaldes: seko līdzi aktuālajām norisēm alumīnija oksīda ražošanas nozarē savā reģionā; apvieno savu reģionu ekonomisko un sociālo attīstību, rūpniecības bāzi, tirgus pieprasījumu un enerģijas patēriņu, kā arī vides spējas; stiprina alumīnija oksīda nozares attīstības zinātnisko plānošanu; koordinē sava reģiona rūpniecības attīstības mērogu un izvietojumu; nodrošina projektu demonstrējumus; stingri īsteno būvniecības prasības; pienācīgi atbalsta projektu būvniecību; stiprina visa procesa uzraudzību; nodrošina, ka nozares attīstības mērogs atbilst iekšzemes tirgus pieprasījumam un vietējai jaudai to īstenot; novērš sasteigtu projektu būvniecību.” (58) Lai izpildītu pēdējo punktu, paziņojumā prasīts ieviest stingrāku uzraudzību un inspekciju: “Saskaņā ar šā paziņojuma prasībām Valsts attīstības un reformu komisija, Rūpniecības un informācijas tehnoloģiju ministrija kopā ar Ķīnas krāsaino metālu rūpniecības asociāciju un citām attiecīgajām personām veic alumīnija oksīda būvniecības projektu pārbaudi izmeklēšanas vēstuļu, izpētes un izlases veida izmeklēšanas formā. Ja rodas problēmas, tās risina, rūpīgi ievērojot attiecīgos noteikumus.” (59) Iepriekš minētie noteikumi parāda valsts iejaukšanās un kontroles pakāpi Ķīnas alumīnija oksīda tirgū, kas ir galvenais resurss primārā alumīnija (ko par izejmateriālu izmanto alumīnija štancējumu ražotāji) ražošanā.

(126) Vēl viens attiecīgā ražojuma ražošanas izejresurss ir elektroenerģija, kas veido 2–3 % no alumīnija štancējumu ražošanas izmaksām. Šajā sakarā Komisija guva pierādījumus par valsts izraisītiem kropļojumiem, kas ietekmē Ķīnas alumīnija ražotājiem piegādātās elektroenerģijas cenu. Proti, tika konstatēts, ka valsts iejaucās par labu Ķīnas ražotājiem, nosakot diferencētas un izdevīgākas elektroenerģijas cenas. Iepriekš minētajās vadlīnijās Creating an excellent market environment, fostering the non-ferrous metal industry’s structural adjustment and transformation and increasing benefits Ķīnas iestādes atzīst, ka politikas mērķis ir “turpināt īstenot diferencēto elektroenerģijas cenu politiku; mudināt atbilstīgos elektroenerģijas lietotājus slēgt tiešus līgumus ar elektroenerģijas ražošanas uzņēmumiem; noteikt cenas pēc vienošanās.” (60) Komisija konstatēja arī, ka līdzīga politika tika īstenota provinču līmenī. Piemēram, Juņnaņas provincē saskaņā ar informāciju, ko 2019. gada novembrī sniedza China Industry Journal: “Lai īstenotu šo plānu, Juņnaņa ir veiksmīgi izstrādājusi konkrētus politikas dokumentus, piemēram, “Implementing Opinion on Promoting the Integrated Development of Hydropower and Aluminium Materials” un “Plan implementing preferential prices to promote the use of Hydropower”. Ir skaidrs, ka katrs uzņēmums, kas savas jaudas kvotas nodod Juņnaņai, gūst labumu no “preferenciālās cenas, pilnīgas pārvades” politikas, kas nozīmē, ka pirmajos 5 gados elektrolītiskajam alumīnijam būs īpaša preferenciālā elektroenerģijas cena 0,25 RMB/kWh. Attiecībā uz materiālu dziļo pārstrādi tiks piešķirta īpaša preferenciālā elektroenerģijas cena 0,20 RMB/kWh. Saskaņā ar ziņojumiem Henan Shenhuo un Sichuan Qiya integrētie projekti, kas paredz Juņnaņā celt kvotas, jau ir guvuši labumu no integrēto projektu politikas un ir parakstījuši attiecīgus līgumus ar vietējām valdībām, elektroenerģijas tīklu uzņēmumiem un elektroenerģijas ražošanas uzņēmumiem.” (61)

(127) Kā vēl vienu valsts iejaukšanās piemēru provinces līmenī jau minētajā Šaņdunas provinces valdības paziņojumā The implementation plan for accelerating the high-quality development of the seven energy-intensive industries iestādes ir nospraudušas tehnoloģiju pārveides un modernizācijas mērķrādītājus elektrolītiskā alumīnija ražošanas nozarei attiecībā uz elektroenerģijas izmantošanu: “Līdz 2022. gadam elektrolītiskā alumīnija elektroenerģijas patēriņš uz vienu tonnu alumīnija samazināsies līdz aptuveni 12 800 kWh, elektrolītiskā alumīnija elektrolītiskās dziļās pārstrādes rādītājs provincē sasniegs aptuveni 50 % un alumīnija pievienotā vērtība uz vienu tonnu palielināsies vidēji par vairāk nekā 30 %.” (62)

(128) Attiecībā uz iepriekš minētajos plānošanas dokumentos ietverto uzdevumu izpildi liela nozīme ir Ķīnas rūpniecības asociācijām. Šīm struktūrām ir jāgarantē, ka nozare īsteno ĶV politiku. Šo atbildību apstiprina fakts, ka savā darbībā tās cieši sadarbojas ar valsts iestādēm, kas ir atspoguļots to statūtos. Attiecībā uz alumīnija nozari Ķīnas krāsaino metālu nozares asociācijas statūtos ir īpaši norādīts, ka “[A]pvienība ievēro partijas pamatprincipus un dažādus principus un politiku, ievēro konstitūciju, likumus, noteikumus un valsts nozaru politiku un ievēro sociālās un morāles vērtības. Tās mērķis ir kalpot valdībai, nozarei, uzņēmumiem un uzņēmumu vadītājiem; tā izveido un uzlabo nozares pašdisciplīnas mehānismu; tā palīdzības saņemšanā pilnībā iesaista valdības personālu; tā ir tilts starp valdību un uzņēmumiem.” (3. pants). Līdzīgi 25. pantā ir noteikts, ka pirmais nosacījums, kas jāizpilda asociācijas priekšsēdētājam, priekšsēdētāja vietniekam un ģenerālsekretāram, ir: “jāievēro partijas nostāja, principi un nozaru politika, un tiem jāpiemīt labām politiskām īpašībām” (63).

(129) Tāpat, Ķīnas krāsaino metālu ražošanas nozares asociācijas statūtos ir noteikts: “asociācija pieņem darījumdarbības norādes, kā arī Valsts padomes valstij piederošo aktīvu uzraudzības un pārvaldes komisijas, Civillietu ministrijas un Ķīnas krāsaino metālu nozares asociācijas uzraudzību un pārvaldību” (4. pants). Asociācijas darbības jomā ir arī “aktīvi izteikt ierosinājumus un viedokli par rūpniecības attīstību, rūpniecības politiku un normatīvajiem aktiem, ievērojot partijas un valsts vispārējos principus un uzdevumus, kuri attiecas uz sociālistiskās tirgus ekonomikas sistēmas celšanu, un ņemot vērā faktisko situāciju nozarē” (6. pants). Visbeidzot, 22. pantā ir arī noteikts, ka asociācijas priekšsēdētājam, priekšsēdētāja vietniekam un ģenerālsekretāram cita starpā ir jāatbilst šādiem nosacījumiem: “jāievēro partijas nostāja, principi un nozaru politika, un tiem jāpiemīt labām politiskām īpašībām” (64).

(130) Tādēļ daudzie plāni, direktīvas un citi dokumenti, kas attiecas uz alumīniju un ir izdoti valsts, reģionu un pašvaldību līmenī, nepārprotami rāda, ka Ķīnas valdība plaši iejaucas alumīnija nozarē. (65) Ar šādiem un citādiem instrumentiem ĶV dod rīkojumus praktiski par ikvienu nozares attīstības un darbības aspektu un kontrolē tos.

(131) Līdztekus minētajiem plāniem valdības iejaukšanās nozarē cita starpā ir izpaudusies arī kā ar eksportu saistīti pasākumi, ieskaitot izvedmuitas nodokļus, eksporta kvotas, prasības eksporta rādītājiem un minimālās eksporta cenas prasības dažādiem alumīnija izejmateriāliem.

(132) ĶV arī attur no primārā alumīnija un tā izejresursu eksporta ar mērķi atbalstīt alumīnija ražojumus ar augstāku pievienoto vērtību. Šis mērķis tiek īstenots, piešķirot lejupējiem alumīnija ražojumiem pilnīgu vai daļēju PVN atmaksu kombinācijā ar nepilnīgām PVN atlaidēm un eksporta nodokļiem primārajam alumīnijam (66).

(133) Kā jau konstatēja Komisija (sk. 126. apsvērumu), galveno izejresursu, piemēram, enerģijas un elektroenerģijas, cenas ietekmē dažādi valdības iejaukšanās veidi (67). Citi valdības iejaukšanās veidi, kas rada tirgus kropļojumus, ir, piemēram, krājumu veidošanas politika ar valsts rezervju biroja starpniecību un Shanghai Futures Exchange (“SHFE”) (68) loma. Turklāt vairākās tirdzniecības aizsardzības izmeklēšanās ir konstatēts, ka Ķīnas valdība konsekventi piešķīra alumīnija ražotājiem dažādus valsts atbalsta pasākumus. (69) ĶV plašā iejaukšanās alumīnija nozarē ir radījusi jaudas pārpalikumu (70), kas, iespējams, ir pati uzskatāmākā ilustrācija ĶV politikas ietekmei un kropļojumiem, kas no tās izriet.

(134) ESAO pētījumā tika identificēts arī papildu valdības atbalsts, kas ietekmē tirgus spēkus alumīnija nozarē. Šis atbalsts parasti izpaužas kā izejresursu, īpaši elektroenerģijas un primāro alumīnija oksīdu, tirdzniecība par cenām, kas ir zemākas par tirgus cenām (71). ESAO pētījumā ir sīkāk aprakstīts, kā ĶV mērķi alumīnija nozarē tiek pārvērsti rūpniecības politikā un konkrētās darbībās provinces un vietējā līmenī, citustarp, piemēram, kapitāla iepludināšana, prioritāras minerālresursu valdījuma tiesības, valdības dotācijas un subsīdijas vai nodokļu atvieglojumi (72).

(135) Tātad ĶV ir noteikusi pasākumus, kuru mērķis ir panākt, lai ekonomikas dalībnieki ievēro valsts politikas mērķus, proti, atbalstīt galvenās nozares, arī alumīnija nozari, kura aptver alumīnija štancējumu, kā arī primārā alumīnija – attiecīgā ražojuma ražošanā izmantotā galvenā izejmateriāla – ražošanu (vairāk nekā 50 % no tā ražošanas izmaksām). Šādi pasākumi traucē tirgus spēkiem brīvi darboties.

3.2.1.6. Nozīmīgi kropļojumi pamatregulas 2. panta 6.a punkta b) apakšpunkta ceturtā ievilkuma nozīmē: bankrota tiesību, uzņēmējdarbības tiesību vai īpašuma tiesību trūkums, diskriminējoša piemērošana vai neatbilstīga izpilde

(136) Lietas materiālos pieejamā informācija liecina, ka Ķīnas bankrota sistēma pietiekami nesasniedz savus galvenos mērķus, tādus kā prasījumu un parādu taisnīga segšana un kreditoru un debitoru likumīgo tiesību un interešu aizsardzība. Tā pamatā, šķiet, ir fakts, ka, lai gan Ķīnas bankrota tiesības formāli balstās uz līdzīgiem principiem kā atbilstīgie tiesību akti citās valstīs, Ķīnas sistēmai ir raksturīga sistemātiska nepietiekama tiesību aktu noteikumu izpilde. Vispārzināms, ka bankrotu joprojām ir maz attiecībā pret valsts ekonomikas lielumu, īpaši tāpēc, ka maksātnespējas procesā ir virkne nepilnību, kas faktiski attur no bankrota pieteikumu iesniegšanas. Turklāt maksātnespējas procesos joprojām ir spēcīga un aktīva valsts loma, un bieži vien tai ir tieša ietekme uz procesu rezultātu (73).

(137) Turklāt īpašuma tiesību sistēmas trūkumi ir īpaši acīmredzami saistībā ar īpašumtiesībām uz zemi un zemes izmantošanas tiesībām Ķīnā (74). Visa zeme ir Ķīnas valsts īpašumā (kopīpašumā esošā lauku zeme un valsts īpašumā esošā pilsētas zeme). Tās sadale ir atkarīga tikai no valsts. Pastāv tiesību aktu noteikumi, kuru mērķis ir pārredzamā veidā un par tirgus cenām piešķirt zemes izmantošanas tiesības, piemēram, ieviešot piedāvājumu procedūras. Tomēr minētie noteikumi tiek regulāri pārkāpti: daži pircēji iegūst zemi par velti vai par cenu, kas ir zemāka par tirgus cenu (75). Turklāt, piešķirot zemi, iestādes bieži vien cenšas sasniegt konkrētus politiskos mērķus, ieskaitot ekonomikas plānu īstenošanu (76).

(138) Ļoti līdzīgi kā citās Ķīnas ekonomikas nozarēs uz alumīnija štancējumu ražotājiem attiecas parastie Ķīnas noteikumi par bankrota tiesībām, uzņēmējdarbības tiesībām un īpašuma tiesībām. Tas nozīmē, ka uz šiem uzņēmumiem attiecas lejupējie kropļojumi, ko rada bankrota un īpašuma tiesību diskriminējoša piemērošana vai to neatbilstīga izpilde. Šajā izmeklēšanā netika atklāts nekas tāds, kas liktu šos konstatējumus apšaubīt.

(139) Šo konstatējumu apliecina ASV Tirdzniecības departamenta provizoriskie konstatējumi kompensācijas maksājuma izmeklēšanā attiecībā uz Ķīnas izcelsmes konkrētu alumīnija foliju, kurā, izmantojot pieejamos faktus, tika konstatēts, ka tas, ka Ķīnas valdība piedāvā zemi par nepienācīgu atlīdzību, ir finanšu ieguldījums 1930. gada Tarifu likuma (ar attiecīgiem grozījumiem) 771. panta 5. punkta D apakšpunkta nozīmē (77).

(140) Ņemot vērā iepriekš minēto, Komisija ir secinājusi, ka alumīnija ražošanas nozarē bankrota un īpašuma tiesību aktu piemērošana ir diskriminējoša vai neatbilstīga, arī attiecībā uz attiecīgo ražojumu.

3.2.1.7. Nozīmīgi kropļojumi pamatregulas 2. panta 6.a punkta b) apakšpunkta piektā ievilkuma nozīmē: izkropļotas algu izmaksas

(141) Uz tirgu balstīta algu sistēma Ķīnā nevar pilnībā attīstīties, jo darba ņēmēju un darba devēju tiesības uz kolektīvu organizāciju tiek ierobežotas. Ķīna nav ratificējusi vairākas Starptautiskās Darba organizācijas (SDO) pamatkonvencijas, proti, tās, kas attiecas uz biedrošanās brīvību un koplīgumu slēgšanu (78). Saskaņā ar valsts tiesību aktiem darbojas tikai viena arodbiedrību organizācija. Tomēr šī organizācija nav neatkarīga no valsts iestādēm, un tās iesaistīšanās darba koplīguma slēgšanā un darba ņēmēju tiesību aizsardzībā joprojām ir vāja (79). Turklāt Ķīnas darbaspēka mobilitāti ierobežo mājsaimniecību reģistrācijas sistēma, kas konkrētās administratīvās teritorijas vietējiem iedzīvotājiem ierobežo piekļuvi visam sociālā nodrošinājuma un citu pabalstu klāstam. Rezultātā darba ņēmēji, kuriem nav reģistrēta dzīvesvieta vietējā teritorijā, parasti nonāk neaizsargātā nodarbinātības situācijā un saņem mazākus ienākumus nekā personas, kam ir šāda reģistrēta dzīvesvieta (80). Šie konstatējumi liek secināt, ka algu izmaksas Ķīnā ir izkropļotas.

(142) Nav iesniegti relevanti pierādījumi, kas liecinātu, ka uz alumīnija ražošanas nozari, kura ietver alumīnija štancējumu ražotājus, neattiektos aprakstītā Ķīnas darba tiesību sistēma. Tādējādi alumīnija nozari skar algu izmaksu kropļojumi – gan tieši (attiecīgā ražojuma ražošanā vai tā galvenās izejvielas ražošanā), gan netieši (ja ir pieejams kapitāls vai izejresursi no uzņēmumiem, uz kuriem attiecas tā pati Ķīnas darba tiesību sistēma).

3.2.1.8. Nozīmīgi kropļojumi pamatregulas 2. panta 6.a punkta b) apakšpunkta sestā ievilkuma nozīmē: piekļuve finansējumam, ko piešķir iestādes, kuras īsteno valsts politikas mērķus vai kuru darbība citādi ir atkarīga no valsts

(143) Kapitāla pieejamība uzņēmumiem Ķīnā ir dažādos veidos izkropļota.

(144) Pirmkārt, Ķīnas finanšu sistēmai ir raksturīgs spēcīgs valsts īpašumā esošu banku stāvoklis (81), un, piešķirot piekļuvi finansējumam, tās ņem vērā nevis projekta ekonomisko dzīvotspēju, bet citus kritērijus. Līdzīgi kā nefinanšu VU bankas joprojām ir saistītas ar valsti ne tikai ar īpašuma tiesībām, bet arī ar personīgām attiecībām (lielo valsts īpašumā esošo finanšu iestāžu vadošos darbiniekus ieceļ amatā ĶKP) (82), un bankas tāpat kā nefinanšu VU regulāri īsteno valdības izstrādāto valsts politiku. Tādējādi bankas izpilda tieši formulētu ar likumu noteiktu pienākumu veikt darījumus saskaņā ar valsts ekonomiskās un sociālās attīstības vajadzībām un vadoties pēc valsts rūpniecības politikas (83). To papildina spēkā esoši papildu noteikumi, kuri virza finanses uz nozarēm, ko valdība atzinusi par veicināmām vai citādi nozīmīgām (84).

(145) Lai gan ir atzīts, ka dažādi tiesību aktu noteikumi norāda uz nepieciešamību ievērot normālu banku praksi un tādus prudenciālos noteikumus kā nepieciešamību pārbaudīt aizdevuma ņēmēja kredītspēju, pārliecinoši pierādījumi, ieskaitot tirdzniecības aizsardzības izmeklēšanu konstatējumus, liecina, ka minētajiem noteikumiem ir tikai sekundāra nozīme dažādu juridisko instrumentu piemērošanā.

(146) Turklāt obligāciju reitings un kredītvērtējums dažādu iemeslu dēļ bieži vien ir izkropļoti – arī tādēļ, ka riska novērtējumu ietekmē firmas stratēģiskā nozīme Ķīnas valdībai un implicīto valdības garantiju spēks. Aplēses pārliecina, ka Ķīnas kredītvērtējumi sistemātiski atbilst zemākiem starptautiskajiem vērtējumiem (85).

(147) To papildina spēkā esoši papildu noteikumi, kuri virza finanses uz nozarēm, ko valdība atzinusi par veicināmām vai citādi nozīmīgām (86). Rezultātā rodas nosliece par labu tam, lai aizdevumus piešķirtu valsts īpašumā esošiem uzņēmumiem, lielām privātām firmām ar labiem sakariem un firmām, kuras darbojas galvenajās rūpniecības nozarēs – tas nozīmē, ka kapitāla pieejamība un izmaksas nav vienādas visiem tirgus dalībniekiem.

(148) Šajā ziņā ESAO pētījumā ir atsauces uz neoficiāliem pierādījumiem, ka daži Ķīnas alumīnija ražotāji ir saņēmuši finansējumu uz izdevīgiem noteikumiem, kur finansēšanas izmaksas šķietami ir nesaistītas ar to līdzekļu attiecīgo līmeni, kurus uzņēmumi ir aizņēmušies. Saskaņā ar minēto pētījumu viens valstij piederošs alumīnija ražotājs savā 2016. gada obligāciju prospektā tieši norādīja, ka tas no Ķīnas politiskajām bankām saņem ievērojamu finansiālu atbalstu, kura procentu likme ir zem atsauces vērtības. Līdzīgi arī cita valstij piederoša ražotāja 2017. gada obligāciju prospektā ir minēta ciešā saikne, kuru uzņēmums uztur ar Ķīnas bankām, tostarp politiskajām bankām, kas šim uzņēmumam ir nodrošinājušas zemu izmaksu finansējuma avotus. Saistībā ar to ESAO pētījumā ir secināts, ka, lai gan var būt daudz iemeslu, kādēļ šiem uzņēmumiem ir zemas procentu likmes, sliktu finansiālo rādītāju un zemu procentu likmju pretstats varētu liecināt par varbūtēju ar šiem aizņēmējiem saistīta riska samazinājumu (87).

(149) Otrkārt, lai stimulētu ieguldījumu pieaugumu, aizņemšanās izmaksas tiek mākslīgi uzturētas zemā līmenī. Tādējādi tiek pārmērīgi izmantoti kapitālieguldījumi ar aizvien mazāku ienākumu no ieguldījumiem. To ilustrē to līdzekļu īpatsvara pieaugums valsts sektorā, kurus uzņēmumi aizņēmušies, kaut arī strauji samazinājusies rentabilitāte, kas liecina, ka mehānismi, kuri darbojas banku sistēmā, neatbilst normālai komerciālai reakcijai.

(150) Treškārt, lai gan 2015. gada oktobrī tika panākta nominālās procentu likmes liberalizācija, cenu signāli vēl aizvien neizriet no brīvā tirgus spēkiem, bet tos ietekmē valsts izraisīti kropļojumi. Faktiski to aizdevumu daļa, kam nav pārsniegta atsauces likme, joprojām ir 45 % no visiem aizdevumiem, un šķiet, ka ir pastiprināta mērķtiecīgu kredītu izmantošana, jo kopš 2015. gada šī daļa ir ievērojami palielinājusies, kaut arī ekonomikas apstākļi ir pasliktinājušies. Mākslīgi zemu procentu likmju dēļ cenas ir nesamērīgi zemas, un tas izraisa pārmērīgu kapitāla izmantošanu.

(151) Kopējais kreditēšanas pieaugums Ķīnā liecina par mazāku kapitāla sadales efektivitāti, un nav pazīmju, ka kreditēšanas ierobežojumi kļūtu stingrāki, ko varētu gaidīt neizkropļotā tirgus vidē. Rezultātā pēdējos gados ir strauji palielinājies ienākumus nenesošu aizdevumu apjoms. Saskaroties ar situāciju, kad kļūst aizvien vairāk riskanto parādu, ĶV ir izvēlējusies izvairīties no maksājumu saistību neizpildes. Tāpēc ar sliktajiem parādiem saistītie jautājumi tiek risināti, refinansējot parādu un tādējādi radot tā sauktos zombijuzņēmumus vai nododot īpašumtiesības uz parādu (piemēram, izmantojot apvienošanos vai parādsaistību kapitalizācijas mijmaiņas darījumus), bet ne vienmēr novēršot vispārējo parāda problēmu vai risinot tās pamatcēloņus.

(152) Būtībā, kaut arī nesen veikti tirgus liberalizācijas pasākumi, uzņēmumu kredītu sistēmu Ķīnā ietekmē nozīmīgi kropļojumi, ko rada pastāvīgi pieaugošā valsts loma kapitāla tirgos.

(153) Nav sniegti pierādījumi par to, ka alumīnija nozare, kas ietver arī alumīnijas štancējumu ražotājus, būtu brīva no iepriekš aprakstītās valdības iejaukšanās finanšu sistēmā. Tādēļ būtiskā valdības iejaukšanās finanšu sistēmā izraisa to, ka visos līmeņos tiek nopietni ietekmēti tirgus apstākļi.

3.2.1.9. Aprakstīto kropļojumu sistēmiskais raksturs

(154) Komisija norādīja, ka Ķīnas ekonomikai ir raksturīgi ziņojumā aprakstītie kropļojumi. Pieejamie pierādījumi liecina, ka iepriekš 3.2.1.1.–3.2.1.5. iedaļā, kā arī Ziņojuma A daļā aprakstītie fakti un iezīmes, kas raksturo Ķīnas sistēmu, ir attiecināmi uz visu valsti un visām ekonomikas nozarēm. Tas pats sakāms par 3.2.1.6.–3.2.1.8. iedaļā un Ziņojuma B daļā aprakstītajiem ražošanas faktoriem.

(155) Komisija atgādina, ka alumīnija štancējumu ražošanai ir vajadzīgs plašs izejresursu klāsts. Lietas materiālos esošie pierādījumi liecina, ka visi izlasē iekļautie ražotāji eksportētāji visus izejresursus iegūst Ķīnā. Ja Ķīnas alumīnija štancējumu ražotāji iegādājas šos izejresursus / slēdz līgumu par tiem, tad cenas, ko tie maksā (un kas tiek reģistrētas pie to izmaksām), ir saistītas ar tiem pašiem sistēmiskajiem kropļojumiem, kas minēti iepriekš. Piemēram, kropļojumi skar izejresursu piegādātāju izmantoto darbaspēku. Tie var aizņemties naudu, kuru skar kropļojumi finanšu sektorā / kapitāla sadalē. Turklāt uz tiem attiecas plānošanas sistēma, kura tiek piemērota visos valdības līmeņos un visās nozarēs.

(156) Rezultātā nav pareizi pamatregulas 2. panta 6.a punkta a) apakšpunkta nolūkos izmantot ne tikai alumīnija štancējumu iekšzemes pārdošanas cenas, bet arī visas izejresursu (arī izejmateriālu, enerģijas, zemes, finansējuma, darbaspēka utt.) izmaksas, jo tās arī ir izkropļotas, tāpēc ka cenas veidošanu ietekmē būtiska valdības iejaukšanās, kā tā aprakstīta Ziņojuma A un B daļā. Valdības iejaukšanās, kas aprakstīta saistībā ar kapitāla, zemes, darbaspēka, enerģijas un izejvielu sadali, ir izplatīta visā Ķīnā. Tas nozīmē, ka, piemēram, izejresursi, kas paši ir ražoti Ķīnā, apvienojot vairākus ražošanas faktorus, ir pakļauti nozīmīgiem kropļojumiem. Tas pats attiecas uz izejresursu izejresursiem un tā tālāk. Ne ĶV, ne ražotāji eksportētāji šajā izmeklēšanā nav snieguši pierādījumus vai argumentus par pretējo.

3.2.1.10. Secinājumi

(157) Analīze 3.2.1.2.–3.2.1.9. iedaļā, kurā aplūkoti visi pieejamie pierādījumi par Ķīnas iejaukšanos savā ekonomikā kopumā, kā arī alumīnija (ieskaitot attiecīgo ražojumu) ražošanas nozarē, liecina, ka attiecīgā ražojuma cenas un izmaksas, arī izejvielu, enerģijas un darbaspēka izmaksas, nav noteiktas brīvā tirgus spēku ietekmē tāpēc, ka tās ietekmē būtiska valdības iejaukšanās pamatregulas 2. panta 6.a punkta b) apakšpunkta nozīmē, kā par to liecina viena vai vairāku attiecīgo minētajā noteikumā uzskaitīto faktoru faktiskā vai potenciālā ietekme. Tādējādi un ņemot vērā, ka ĶV nesadarbojās, Komisija secina, ka šajā lietā normālās vērtības noteikšanai nav pareizi izmantot iekšzemes cenas un izmaksas.

(158) Tāpēc Komisija, kā izklāstīts nākamajā iedaļā, normālo vērtību noteica, pamatojoties vienīgi uz ražošanas un pārdošanas izmaksām, kas atspoguļo neizkropļotas cenas vai atsauces vērtības, t. i., šajā gadījumā saskaņā ar pamatregulas 2. panta 6.a punkta a) apakšpunktu pamatojoties uz atbilstīgām ražošanas un pārdošanas izmaksām atbilstošā reprezentatīvā valstī.

3.3. Reprezentatīvā valsts

(159) Komisija izvēlējās reprezentatīvo valsti, pamatojoties uz šādiem kritērijiem: — līdzīgs ekonomiskās attīstības līmenis kā Ķīnā. Šim nolūkam Komisija, pamatojoties uz Pasaules Bankas datubāzi, izmantoja valstis, kuru nacionālais kopienākums ir līdzīgs kā Ķīnā, — izmeklējamā ražojuma ražošana minētajā valstī, — attiecīgo datu publiska pieejamība minētajā valstī un, — ja ir vairākas iespējamās reprezentatīvās valstis, priekšroku attiecīgā gadījumā dod valstij ar atbilstoša līmeņa sociālo un vides aizsardzību.

(160) Kā paskaidrots iepriekš 31.–37. apsvērumā, Komisija ir publicējusi divus lietas materiāliem pievienotus paziņojumus par normālās vērtības noteikšanai izmantojamajiem avotiem.

(161) 2020. gada 16. marta paziņojumā Komisija sniedza sīku informāciju par iepriekš minētajiem kritērijiem un apzināja šādas valstis kā iespējamās reprezentatīvās valstis: Brazīliju, Ekvadoru, Irānas Islāma Republiku, Kazahstānu, Kolumbiju, Krievijas Federāciju, Malaiziju, Maurīciju, Meksiku, Melnkalni, Serbiju, Šrilanku, Taizemi un Turciju. Komisija aicināja ieinteresētās personas iesniegt piezīmes šajā sakarā. Komisija no ražotājiem eksportētājiem, Savienības ražošanas nozares un nesaistītajiem importētājiem saņēma piezīmes par dažādiem reprezentatīvās valsts izvēles aspektiem.

(162) Tad Komisija publicēja 2020. gada 25. jūnija paziņojumu par saņemtajām piezīmēm un informēja ieinteresētās personas, ka, pamatojoties uz 159. apsvērumā uzskaitītajiem kritērijiem, tā plāno izmantot Turciju kā reprezentatīvo valsti. Komisija aicināja ieinteresētās personas sniegt piezīmes.

(163) Kāds importētājs apgalvoja, ka būtu lietderīgāk nošķirt mīkstos sakausējumus un cietos sakausējumus. Ja veiktu šādu nodalīšanu, Turcija būtu atbilstoša reprezentatīvā valsts mīkstajiem sakausējumiem, savukārt Krievijas Federācija vairāk atbilstu attiecībā uz cietajiem sakausējumiem.

(164) Pirmkārt, ražojuma veidi ne vienmēr ir noteicošie atbilstīgas reprezentatīvās valsts izvēlē. Otrkārt, izmeklēšanā tika atklāts, ka patiesībā Turcijā tiek ražoti alumīnija štancējumi no abiem sakausējumu veidiem. Visbeidzot, kā norādīts 2020. gada 25. jūnija paziņojumā, tika konstatēts, ka Krievijas Federācija šajā gadījumā nav atbilstoša reprezentatīva valsts alumīnija eksporta ierobežojumu dēļ (88).

(165) Tāpēc Komisija apstiprināja, ka šajā gadījumā visatbilstošākā reprezentatīvā valsts ir Turcija.

3.4. Avoti, kas izmantoti neizkropļotu izmaksu noteikšanai

(166) Pamatojoties uz ieinteresēto personu sniegto informāciju un citu attiecīgu informāciju, kas pieejama lietas materiālos, Komisija 2020. gada 16. marta paziņojumā izveidoja sākotnēju sarakstu ar ražošanas faktoriem un avotiem, ko plānots izmantot attiecībā uz visiem ražošanas faktoriem, piemēram, materiāliem, enerģiju un darbu, ko ražotāji eksportētāji izmanto izmeklējamā ražojuma ražošanā.

(167) Komisija arī apzināja avotus (“Global Trade Atlas” (“GTA”), valstu statistika utt.), kas izmantojami, lai noteiktu normālo vērtību saskaņā ar pamatregulas 2. panta 6.a punkta a) apakšpunktu. Tajā pašā paziņojumā Komisija norādīja harmonizētās sistēmas (HS) kodus ražošanas faktoriem, kurus, pamatojoties uz ieinteresēto personu sniegto informāciju, sākotnēji tika apsvērts izmantot GTA analīzē.

(168) Komisija 2020. gada 25. jūnija paziņojumā apstiprināja, ka tā ražošanas faktoru, kā arī izejmateriālu, neizkropļotu izmaksu noteikšanai izmantos GTA datus. Komisija arī apstiprināja, ka tā izmantos Turcijas Statistikas institūta datus, lai noteiktu darbaspēka izmaksas, elektroenerģijas izmaksas un gāzes izmaksas. Visbeidzot, Komisija ir arī informējusi ieinteresētās personas, ka, lai noteiktu neizkropļotās PVA izmaksas un peļņu, tā izmantos šādu uzņēmumu finanšu datus: — Onat Aluminyum Sanayi Ticaret Anonim Sirketi, — Okyanus Aluminyum Sanayi Ticaret Anonim Sirketi, — Alugen Aluminyum Sanayi Ve Ticaret Anonim Sirketi, — Eksal Aluminyum Kalip Sanayi Ve Ticaret Limited Sirketi un — Gensa Aluminyum Sanayi Ve Ticaret Anonim Sirketi.

(169) Pēc 2020. gada 25. jūnija paziņojuma sūdzības iesniedzējs apgalvoja, ka, pamatojoties uz to, peļņas procents ir pārāk zems. Saskaņā ar sūdzības iesniedzēja sniegto informāciju atbilstošajai peļņai pirms nodokļu nomaksas jābūt 16 %, nevis 7,3 %, kā to noskaidrojusi Komisija. Sūdzības iesniedzējs uzskatīja, ka tā ir nepieciešamā peļņa, ņemot vērā ļoti nozīmīgos pastāvīgos ieguldījumus, kas veikti, lai nodrošinātu aktīvu ilgtspēju ilgtermiņā.

(170) Sūdzības iesniedzējs vēl piebilda, ka gadījumā, ja Komisija nepiekristu izmantot ierosināto peļņas procentu 16 % apmērā, tai no vidējā peļņas procenta aprēķina būtu jāizslēdz divi Turcijas uzņēmumi, kuri reģistrēja viszemāko peļņu. Saskaņā ar sūdzības iesniedzēja teikto tas būtu atbilstīgi, jo minētie divi uzņēmumi nesasniedza minimālo peļņas procentu 6 % apmērā, kas prasīts pamatregulas 7. panta 2. punkta c) apakšpunktā.

(171) Komisija noraidīja šo apgalvojumu. Komisija 2020. gada 25. jūnija paziņojumā sīki izskaidroja, kā, pamatojoties uz piecu 168. apsvērumā uzskaitīto Turcijas uzņēmumu peļņu, tika noteikta aprēķinos izmantojamā peļņa. Komisija, nosakot peļņu, jau bija izslēgusi tos uzņēmumus, kas neziņoja par peļņu. Tika ņemti vērā visi rentablie uzņēmumi, kas atbilda izvirzītajiem kritērijiem, neatkarīgi no to peļņas līmeņa, ja vien tie necieta zaudējumus. Tas atspoguļo vidējo peļņas procentu, kas izmeklēšanas periodā sasniegts reprezentatīvajā valstī. Komisija arī norādīja, ka pamatregulas 7. panta 2.c punktu piemēro mērķa cenas samazinājuma kontekstā, taču šajā kontekstā Komisija cenšas noskaidrot neizkropļoto peļņu izcelsmes valstī.

(172) Ražotājs eksportētājs Press Metal grupa apgalvoja, ka salīdzinājumā ar GTA datiem Londonas metālu biržas (“LME”) cenas lielākā mērā atbilst neizkropļotai alumīnija starptautiskajai cenai. Tomēr pēc 2020. gada 25. jūnija paziņojuma ražotājs eksportētājs norādīja, ka ir izskatījis GTA datus par importu Turcijā, kas iekļauti Komisijas Excel dokumentā, un ir konstatējis, ka GTA dati par alumīnija ražojumiem Turcijā kopumā atbilst LME publicētajiem datiem.

(173) Importētājs norādīja, ka avotu dati par dažādiem ražošanas faktoriem (darbaspēka izmaksām, vidējo peļņu un PVA, elektroenerģiju un gāzi) ir balstīti uz informāciju par dažādiem gadiem. Komisija precizē, ka attiecīgā gadījumā Komisija to ņem vērā savos aprēķinos, pēc vajadzības piemērojot deflatorus, lai noteiktu attiecīgo ražošanas faktoru vērtību izmeklēšanas periodā.

3.5. Neizkropļotas izmaksas un atsauces vērtības

(174) Komisija centās izveidot tādu ražošanas faktoru un avotu sākotnējo sarakstu, kurus paredzēts izmantot attiecībā uz visiem ražošanas faktoriem, kā materiāliem, enerģiju un darbaspēku, ko ražotāji eksportētāji izmanto attiecīgā ražojuma ražošanā.

(175) Komisija pēc 2020. gada 25. jūnija paziņojuma, kurā, pamatojoties uz informāciju, kas bija saņemta no ieinteresētajām personām,